19/04/2012 | Administración LocalMunicipal
Ribeira
Aprobación definitiva do Regulamento orgánico municipal do Concello de Ribeira

O Pleno desta Corporación en sesión extraordinaria celebrada o 7 de febreiro de 2012 acordou aprobar inicialmente o REGULAMENTO ORGÁNICO MUNICIPAL, de conformidade co procedemento establecido no artigo 49 da Lei 7/85 do 2 de abril, reguladora das bases de réxime local, e someter o expediente a información pública e audiencia ós interesados polo prazo de trinta días (hábiles) para a presentación de suxerencias e reclamacións. De conformidade co establecido no artigo 65.2 en relación co 70.2, ámbolos dous da Lei 7/1985 de 2 de abril, reguladora das bases do réxime local, o expediente de referencia quedou sometido a información pública e audiencia ós interesados polo prazo de trinta días (hábiles) contados a partir do seguinte da súa publicación (BOP nº 36 de 22.2.12) para a presentación de alegacións. Transcorrido o antedito prazo sen que se presentara ningunha reclamación de acordo co establecido no artigo 49 c) da Lei de Bases de Réxime Local, enténdese definitivamente aprobado o REGULAMENTO ORGÁNICO MUNICIPAL DE RIBEIRA. O Regulamento, que a continuación de transcribe, entrará en vigor ós quince días da súa publicación, segundo o previsto no artigo 65 da Lei de Bases Réxime Local: A Constitución Española do 27 de decembro de 1978, no Título VIII, artigos 137 e 140, recoñece e garante a autonomía dos municipios. Este principio constitucional desenvólvese na Lei 7/1985, do 2 de abril, reguladora das bases do réxime local, que no seu artigo 4.1. a), establece que aos municipios, dentro da esfera das súas competencias, correspóndenlles, en todo caso, as potestades regulamentaria e de autoorganización, que se ven repetir no artigo 6.1. a) da Lei 5/1997, do 22 de xullo, de Administración Local de Galicia. Estas potestades, é dicir, a potestade de ditar normas e de regular a súa propia organización, están recollidas expresamente no artigo 20.1. d), artigo 22.2. d) e 22.3 da Lei 7/85, do 2 de abril, reguladora das bases do réxime local, así como no artigo 59.1 da Lei 5/1997 de Administración Local de Galicia. Dentro destas potestades destaca a posibilidade de que cada Corporación Local aprobe o seu Regulamento Orgánico relativo ao seu réxime organizativo e de funcionamento dos seus órganos, axeitado ás características propias de cada Corporación, sen outro límite que o respecto ás regras de organización municipal establecido na lexislación básica do Estado (Lei 7/85, do 2 de abril, reguladora das bases do réxime local) e na Lei 5/97, da Administración Local de Galicia. Así pois, no exercicio do dereito de autonomía municipal e da potestade regulamentaria e de autoorganización, a Corporación aproba o seguinte: Título preliminar.- Disposicións xerais. Título I.- Dos grupos políticos municipais. Título II.- Estatuto dos membros da corporación. Capítulo I.- Dereitos. Capítulo II.- Deberes e responsabilidades. Capítulo III.- Da adquisición, suspensión e perda da condición de concelleiro. Título III.- Da organización municipal. Capítulo I.- Dos órganos necesarios. Sección 1.ª.- Constitución, vixencia e finalización do mandato corporativo. Sección 2.ª.- O Alcalde. Sección 3.ª.- Dos Tenentes de Alcalde. Sección 4.ª.- Do Pleno. Sección 5.ª.- Da Xunta de Goberno Local. Capítulo II.- Dos órganos complementarios. Sección 1.ª.- Dos Concelleiros-Delegados. Sección 2.ª.- Das Comisións Informativas Permanentes e de seguimento da xestión do Alcalde, Xunta de Goberno Local e concelleiros que exerzan delegacións. Sección 3.ª.- Da Comisión Especial de Contas. Sección 4.ª.- Das Comisións Informativas Especiais. Sección 5.ª.- Da Xunta de Coordinación. Sección 6.ª.- Da Xunta de Voceiros. Sección 7.ª.- Do Consello Escolar Municipal. Sección 8.ª.- Do Consello Sectorial de Pesca. Título IV.- Do funcionamento dos órganos de goberno. Capítulo I.- Funcionamento do pleno. Sección 1.ª.- Clases de sesións e requisitos anteriores á súa realización. Sección 2.ª.- Dos debates. Sección 3.ª.- Das votacións. Sección 4.ª.- Do control e mais a fiscalización polo Pleno da actuación dos demais órganos de goberno. Sección 5.ª.- Das actas. Capítulo II.- Funcionamento da Xunta de Goberno Local. Capítulo III.- Funcionamento das Comisións Informativas permanentes e de seguimento, así como das Comisións Informativas especiais e da Comisión Especial de Contas. Capítulo IV.- Funcionamento da Xunta de Coordinación e da Xunta de Voceiros. O Concello de Riveira, no exercicio das potestades regulamentaria e de autoorganización que lle recoñece a Lei 7/85, do 2 de abril, reguladora das bases do réxime local, artigos 4.1. a), 20.1. d.) e 20.3, e a Lei 5/97 do 22 de xullo, de Administración Local de Galicia, artigos 6.1. a) e 59.1, e con suxeición a elas, promove polo presente Regulamento, a súa organización e réxime de funcionamento dos órganos necesarios e complementarios que nel se establecen. A capitalidade do municipio estará na cidade de Riveira. A súa sede situarase na Casa Consistorial sita na Praza do Concello, s/nº da dita cidade. A organización e funcionamento interno do Concello axustarase á seguinte orde xerárquica de fontes normativas: a) Lei 7/85 de 2 de abril, reguladora das bases do réxime local e demais lexislación básica que se dite en diante. b) Lei 5/97, do 22 de xullo, de Administración Local de Galicia. c) O Regulamento Orgánico Municipal. d) Real Decreto 2568/86, do 28 de novembro, polo que se aproba o Regulamento de organización, funcionamento e réxime xurídico das Entidades Locais, para aquelas materias nas que resulte insuficiente a normativa establecida no Regulamento Orgánico, polo que este ten preferencia sobre aquel. Correspóndelle ao Alcalde, consultados os servizos xurídicos do Concello, ditar as instrucións interpretativas e aclaratorias da normativa sinalada no artigo anterior, para a súa aplicación no municipio.1.- Os concelleiros, para os efectos da súa actuación corporativa constituiranse en grupos, que se corresponderán cos partidos políticos, federacións, coalicións ou agrupacións que obtivesen postos na corporación.2.- Cada partido político, federación, coalición ou agrupación constituirá un único grupo.3.- Ninguén pode pertencer simultaneamente a máis dun grupo.1.- Para constituír grupo político requiriranse un mínimo de dous concelleiros.2.- Integraranse, en todo caso, no grupo mixto, os membros dos partidos políticos, federacións, coalicións ou agrupacións que non obtivesen un mínimo de dous escanos. No suposto de que non existise grupo mixto, este quedará constituído polo membro do partido político, federación, coalición ou agrupación que obtivese un só escano.3.- En ningún caso poderán constituírse en grupo municipal separado os concelleiros que pertenzan a unha mesma lista electoral.4.- Durante o mandato da corporación, ningún membro dela poderá integrarse nun grupo distinto daquel no que o fixese inicialmente.5.- A baixa nun grupo municipal dun concelleiro determinará a súa consideración como concelleiro non adscrito de acordo co artigo 73.3 da Lei 7/85, do 2 de abril, reguladora das bases do réxime local. A efectividade do abandono do grupo municipal ao que pertencía será desde a data de presentación do escrito no Rexistro Xeral do Concello.6.- Os concelleiros que non pertenzan a ningún grupo político municipal terán a consideración de concelleiros non adscritos.7.- A consideración de concelleiro como non adscrito non menoscabará en ningún caso os dereitos e obrigas que, en canto a participación na organización municipal, corresponde a todo concelleiro de acordo co artigo 20 da Lei 7/85, do 2 de abril, reguladora das bases do réxime local. Singularmente terán dereito de asistir ás Comisións Informativas convocadas de acordo co previsto neste Regulamento, e terán nelas dereito de voto.8.- Os membros da Corporación que adquiran a súa condición con posterioridade á sesión da mesma deberán incorporarse ao grupo correspondente á lista na que fosen elexidos ou, no seu caso, ao grupo mixto.1.- Os grupos políticos constituiranse mediante escrito dirixido ao Alcalde e subscrito por todos os seus integrantes, que se presentará na Secretaría Xeral da Corporación, dentro dos cinco días hábiles seguintes á constitución da Corporación. Se algún concelleiro non asinase o escrito de constitución do grupo, isto non impedirá a súa constitución, e os non asinantes integraranse no grupo mixto.2.- No mesmo escrito de constitución farase constar a designación do voceiro do grupo, podendo tamén designarse suplentes.1.- Da constitución dos grupos políticos e dos seus integrantes e voceiros, o Alcalde daralle conta ao Pleno na primeira sesión que se realice logo de cumprirse o prazo previsto anteriormente.2.- As modificacións respecto aos voceiros ou suplentes serán efectivas desde a presentación do escrito no Rexistro Xeral, e darase conta ao Pleno na primeira sesión que se realice.1.- Os membros da Corporación que adquiran a súa condición con posterioridade á sesión constitutiva, deberanse incorporar ao grupo correspondente á lista na que foron elixidos ou, se é o caso, ao grupo mixto, segundo o establecido nos artigos quinto e sexto. No primeiro suposto disporán dun prazo de cinco días hábiles, que comezará a contar desde que tomen posesión do seu cargo, para acreditar a incorporación ao grupo que lles corresponda mediante escrito dirixido ao Alcalde e asinado, igualmente, polo correspondente voceiro.2.- De non se producir a súa integración na forma prevista na alínea anterior, e agás forza maior, integraranse automaticamente no grupo correspondente á lista na que saíron elixidos.1.- O voceiro de cada grupo será o encargado de intervir, normalmente, na deliberación dos asuntos. Non obstante, no propio escrito de designación, poderase facer constar que, por razón das materias, sexa delegada a exposición dos asuntos, votos particulares, etc., a prol doutros membros do grupo.2.- As modificacións respecto dos voceiros ou suplentes serán efectivas desde a presentación do escrito no Rexistro Xeral, dando conta dela ao Pleno na primeira sesión que teña lugar.3.- O Grupo Mixto poderá establecer unha rolda rotativa para o desempeño da función de voceiro, ou ben distribuír entre os seus compoñentes o tempo que lle corresponda ao grupo. Correspóndelles aos grupos políticos designar, mediante escrito do seu voceiro dirixido ao Alcalde, a aqueles dos seus compoñentes que os deban representar en todos os órganos colexiados integrados por membros da corporación pertencentes aos diversos grupos.1.- Sempre que sexa posible os grupos políticos disporán, na Casa do Concello ou nun inmoble próximo pertencente ao Concello, dun local ou despacho para se reunir de maneira independente e recibir visitas dos cidadáns. Os devanditos locais estarán dotados dunha infraestrutura en medios materiais, informáticos e de comunicación necesarios, en consonancia coa capacidade económica e técnica do Concello. No caso de imposibilidade desta dotación poderá substituírse pola asignación a que se refire o artigo 14 deste Regulamento.2.- Logo da solicitude á Alcaldía, os grupos políticos poderán facer uso de locais da corporación para realizaren reunións e sesións de traballo con asociacións para a defensa dos intereses colectivos, xerais ou sectoriais da poboación. Estas xuntanzas non se permitirán se no salón de sesións coinciden con sesións do Pleno, e respecto do resto dos locais municipais cando a dispoñibilidade dos espazos para outros actos político-administrativos da Corporación o impida, se estes últimos estivesen xa programados ou concertados con anterioridade á solicitude do grupo municipal demandante, salvo razóns de urxencia que o impidan. Os grupos políticos disporán, na Casa do Concello, ou no inmoble onde teñan o local ou despacho para se reunir, dunha caixa do correo para a correspondencia oficial interior e mais a de procedencia externa, así como das comunicacións ou mensaxes que se poidan recibir con destino a eles por calquera outro medio, (avisos telefónicos, fax, correo electrónico, etc…). 1.- O Pleno da Corporación, con cargo aos orzamentos municipais dela, poderá asignarlles aos grupos políticos unha dotación económica que deberá contar cun compoñente fixo, idéntico para todos os grupos, e outro variable, en función do número de membros de cada un deles, dentro dos límites que, se é o caso, se establezan con carácter xeral nas leis de orzamentos xerais do Estado, e sen que poidan destinarse ao pagamento de remuneracións do persoal de calquera tipo ao servizo da Corporación ou á adquisición de bens que poidan constituír activos fixos de carácter patrimonial.2.- Os grupos políticos deberán levar unha contabilidade específica da dotación á que se refire o parágrafo anterior, que porán ao dispor do Pleno da Corporación sempre que este llo pida. Os concelleiros gozarán, unha vez que tomen posesión do seu cargo, dos honores, prerrogativas e distincións propias que se establecen nas Leis do Estado e da Comunidade Autónoma.1.- Os concelleiros terán o dereito de asistir con voz e voto ás sesións do Pleno da Corporación e ás das comisións das que formen parte. Así mesmo, poderán asistir, sen dereito a voto, ás sesións das comisións das que non formen parte, do xeito que se regula no artigo 141.1 do presente Regulamento.2.- Os concelleiros terán dereito a formar parte, polo menos, dunha comisión, e a exercer as facultades e desempeñar as funcións que este Regulamento lles atribúe.1.- Todos os concelleiros terán dereito a obter do Alcalde ou presidente da Xunta de Goberno Local cantos antecedentes, datos ou información consten en poder dos servizos da Corporación e sexan necesarios para desenvolver a súa función.2.- O pedimento de acceso ás informacións entenderase concedido por silencio administrativo no caso de que o Alcalde ou a Xunta de Goberno Local non diten resolución ou acordo denegatorio e sexa notificado persoalmente ao concelleiro interesado no termo dos cinco días naturais contados desde a data de presentación da solicitude no Rexistro de Entrada. En todo caso, a denegación do acceso á documentación informativa deberase facer a través de resolución ou acordo motivado.3.- Malia o anteriormente disposto, os servizos da corporación facilitaranlles directamente a información aos membros da Corporación nos seguintes casos: a) Cando se trate do acceso de membros da Corporación que teñan delegacións ou responsabilidades de xestión do acceso á información para exercelas. b) Cando se trate do acceso de calquera membro da Corporación á información e mais a documentación correspondente aos asuntos que deban ser tratados polos órganos colexiados dos que formen parte, así como ás resolucións aos acordos adoptados por calquera órgano da Corporación. c) Cando se trate do acceso de membros da Corporación á información ou á documentación da entidade local que sexa de libre acceso para os cidadáns.1.- A consulta e o exame concreto dos expedientes, libros e documentación en xeral rexerase polas seguintes normas: a) A consulta xeral de calquera expediente ou antecedentes documentais poderase realizar, ben no arquivo xeral ou na dependencia onde se atope, ben mediante a entrega deles ou de copia ao membro da corporación interesado para que os poida examinar no despacho ou salas reservadas aos membros da corporación. O libramento de copias limitarase aos casos citados de acceso libre dos concelleiros á información e aos casos nos que isto sexa expresamente autorizado polo Alcalde. b) En ningún caso os expedientes, libros ou documentación poderán saír da Casa do Concello, ou das correspondentes dependencias e oficinas locais. c) A consulta dos libros das actas e mais os libros de resolucións do Alcalde deberase efectuar no arquivo ou na Secretaría Xeral. d) O exame de expedientes sometidos a sesión poderá facerse unicamente no lugar no que se atopen de manifesto a partir da convocatoria.2.- No suposto da entrega previsto na alínea a) do número anterior, e para os efectos do oportuno control administrativo, o interesado deberá asinar un aviso de recibimento e terá a obriga de devolver o expediente ou documentación nun termo máximo de corenta e oito horas, ou antes, en función das necesidades do trámite en cuestión.1.- Os membros da Corporación percibirán retribucións polo exercicio dos seus cargos cando os desempeñen con dedicación exclusiva e, neste caso, serán dados de alta no Réxime Xeral da Seguridade Social, asumindo a Corporación o pagamento das cotas empresariais que corresponda, salvo o disposto no artigo 74 da Lei 7/1985, de 2 de abril, reguladora das bases do réxime local para a situación de servizos especiais. No suposto destas retribucións, a súa percepción será incompatíble con outras retribucións con cargo aos orzamentos das Administracións Públicas e dos entes, organismos ou empresas delas dependentes, así como para o desenvolvemento doutras actividades, todo iso nos termos da Lei 53/1984, de 26 de decembro, de incompatibilidades do persoal ao servizo das Administracións Públicas.2.- Os membros da Corporación que desempeñen os seus cargos con dedicación parcial por realizar funcións de presidencia, vicepresidencia ou delegacións, ou desenvolver responsabilidades que así o requiran, percibirán retribucións polo tempo de dedicación efectiva a estas, e nestes casos serán igualmente dados de alta no Réxime Xeral da Seguridade Social en tal concepto, asumindo a Corporación as cotas empresariais que corresponda, salvo o disposto no artigo 74 da Lei 7/1985, de 2 de abril, reguladora das bases do réxime local para os membros en situación de servizos especiais. Estas retribucións non poderán superar en ningún caso os límites que se fixen, no seu caso, nas Leis de orzamentos xerais do Estado. Nos acordos plenarios de determinación dos cargos que leven parella esta dedicación parcial e das retribucións destes, deberase conter o réxime da dedicación mínima necesaria para a percepción destas retribucións que, en todo caso, non poderá ser inferior a 20 horas semanais. Os membros da Corporación que sexan persoal das Administracións Públicas e dos entes, organismos e empresas delas dependentes somentes poderán percibir retribucións pola súa dedicación parcial ás súas funcións fóra da súa xornada nos seus respectivos centros de traballo, nos termos sinalados no artigo 5 da Lei 53/1984, de 26 de decembro, sen prexuízo do dereito que lles asiste a gozar de permisos polo tempo indispensable para o desempeño do cargo electivo de concelleiro. Para os efectos do disposto no artigo 37.3. d) do Estatuto dos traballadores e no artigo 30.2 da Lei 30/1984, enténdese por tempo indispensable para o desempeño do cargo electivo dunha Corporación Local, o necesario para a asistencia ás sesións do Pleno da Corporación ou das Comisions, e atención ás Delegacións de que forme parte ou que desempeñe o interesado.1.- O Pleno corporativo, por proposta do Alcalde, determinará, dentro da consignación global contida para este fin no orzamento, a relación dos cargos da corporación que poderán desempeñarse en réxime de dedicación exclusiva ou parcial, e con dereito a retribución, así como as contías que lles correspondan a cada un deles tendo en conta o seu grao de responsabilidade.2.- Unha vez adoptado o acordo, correspóndelle ao Alcalde determinar os membros da Corporación que realizarán as súas funcións en réxime de dedicación exclusiva ou parcial.3.- O nomeamento dun membro da Corporación para un destes cargos só suporá a aplicación do réxime de dedicación exclusiva ou parcial se é aceptado expresamente por aquel, e esta circunstancia seralle comunicada ao Pleno na seguinte sesión ordinaria. A aceptación deberase producir no prazo dos dez días desde a notificación ao interesado. Transcorrido o devandito prazo, entenderase que non acepta o cargo.1.- Todos os membros da Corporación, incluídos os que desempeñen cargos en réxime de dedicación exclusiva ou parcial, percibirán indemnizacións polos gastos ocasionados no exercicio do cargo, cando sexan efectivas, e logo da súa xustificación documental, segundo as normas de aplicación xeral nas Administracións Públicas, e as que en desenvolvemento delas aprobe o Pleno corporativo.2.- Só os membros da Corporación que non teñan dedicación exclusiva ou parcial percibirán asistencias pola concorrencia efectiva ás sesións dos órganos colexiados dos que formen parte, na contía que sinale o Pleno dela. Non obstante, todos poderán percibir esta clase de indemnizacións cando se trate de órganos rectores de organismos dependentes da Corporación local que teñan personalidade xurídica independente, de consellos de administración de empresas con capital ou control municipal.1.- Todos os membros da Corporación, incluídos os que desempeñen cargos en réxime de dedicación exclusiva ou parcial, terán dereito a percibir indemnizacións por desprazamento, manutención, aloxamento e outros gastos ocasionados como consecuencia directa do exercicio do cargo.2.- A contía deste tipo de indemnizacións fixarase polo Pleno do Concello, establecéndose a forma de percepción e os termos da súa xustificación nas bases de execución do orzamento anual. En ningún caso estas indemnizacións serán inferiores ás que puidesen corresponderlles en aplicación da normativa estatal que as regula.3.- A contía e regulación das indemnizacións por desprazamento, aloxamento e manutención estableceranse nas bases de execución dos orzamentos, e deberán publicarse no Boletín Oficial da Provincia, no taboleiro de anuncios da Casa de Concello e na páxina web municipal.1.- A Corporación consignará no seu orzamento as retribucións, indemnizacións, compensacións e asistencias ás que se fan referencia nos artigos anteriores.2.- As cantidades acreditadas aboaranse, en termos xerais, unha vez ao mes, sen prexuízo de que o Concello adiante cantidades a xustificar no caso das indemnizacións e outros gastos.3.- Publicaranse integramente no Boletin Oficial da Provincia, taboleiro de anuncios da Corporación e páxina web municipal, os acordos plenarios referentes a retribucións dos cargos con dedicación exclusiva e parcial e réxime de dedicación destes últimos, indemnizacións e asistencias, así como as Resolucións da Alcaldía determinando os membros da Corporación que realizarán as súas funcións en réxime de dedicación exclusiva ou parcial. Publicaranse igualmente no Boletín Oficial da Provincia, taboleiro de anuncios da corporación e páxina web municipal, o nomeamento, características e retribucións do persoal eventual. Os concelleiros están obrigados á observación deste Regulamento, e a respectar á orde e mais a cortesía corporativa. Os concelleiros non poderán invocar ou facer uso da súa condición de corporativos para o exercicio de actividade mercantil, industrial ou profesional.1.- Os concelleiros deberán observar en todo momento as normas sobre incompatibilidades establecidas na lexislación electoral, e deberán poñer en coñecemento da corporación calquera feito que puidese constituír causa dela.2.- Para tal efecto, unha vez constituídos os órganos de estudo, informe ou consulta e seguimento da xestión aos que se refire o artigo 20 da Lei 7/85, do 2 de abril, reguladora das bases do réxime local, é dicir, as Comisións Informativas correspondentes, aquela comisión á que lle sexan atribuídos os asuntos de réxime interior, deberá elevar, no prazo dun mes desde a súa constitución, proposta ao Pleno da Corporación sobre a situación de incompatibilidade de cada concelleiro.3.- Declarada a incompatibilidade polo Pleno, o afectado por tal declaración deberá optar no prazo dos dez días seguintes a aquel no que reciba a notificación da súa incompatibilidade, entre a renuncia á condición de concelleiro ou o abandono da situación que dea orixe á devandita incompatibilidade.4.- Transcorrido o devandito prazo sen se exercitar a opción, entenderase que o afectado renunciou ao seu posto de concelleiro, debendo declararse polo Pleno corporativo a vacante correspondente e poñer o feito en coñecemento da Administración electoral, para os efectos da expedición da credencial ao candidato ou, se é o caso, ao suplente da mesma lista a quen lle corresponda.5.- A mesma comisión informará nos supostos de calquera alteración na declaración presentada para os efectos de incompatibilidade polos concelleiros, ou cando se presenten denuncias ao respecto.1.- Os concelleiros terán o deber de asistir ás sesións do Pleno da Corporación e ás das comisións das que formen parte, agás xusta causa que llelo impida, que deberán comunicarlle coa antelación necesaria ao Alcalde da Corporación.2.- En todo caso, se se ausentasen do termo municipal por máis de cinco días, deberán poñelo en coñecemento do Alcalde, facéndoo por escrito, ben persoalmente ou a través do voceiro do grupo político, concretando, en calquera caso, a duración previsible da ausencia, isto en previsión da convocatoria e celebración das sesións dos órganos colexiados Pleno, Xunta de Goberno Local, Comisións Informativas, etc. Todos os concelleiros teñen a obriga de gardar reserva en relación coas informacións que lles sexan facilitadas para facer posible o desenvolvemento das súas funcións, singularmente das que servirán de antecedentes para decisións que aínda se atopen pendentes de adopción, así como para evitar a reproducción da documentación que lles poida ser facilitada, en orixinal ou copia, para o seu estudo.1.- Os membros da corporación están suxeitos a responsabilidade civil e penal polos actos ou omisións realizados no exercicio do seu cargo. As responsabilidades esixiránselles ante os tribunais de xustiza competentes e tramitaranse polo procedemento ordinario aplicable.2.- Son responsables dos acordos municipais os membros da Corporación que os votasen favorablemente.3.- A Corporación poderá esixir a responsabilidade dos seus membros, cando por dolo ou culpa grave, causasen danos e perdas á Corporación ou a terceiros, se estes tivesen que ser indemnizados por aquela.4.- O Alcalde poderá sancionar con multa aos membros da Corporación, polas faltas reiteradas non xustificadas de asistencia ás sesións, ou incumprimento reiterado das súas obrigas, isto de conformidade co previsto no artigo 78.4 da Lei 7/85, do 2 de abril, reguladora das bases do réxime local. A sanción deberá ser ratificada polo Pleno co voto favorable da maioría simple do número legal de concelleiros que legalmente compoñan a Corporación.1.- Os concelleiros deberanse abster de participar na deliberación, votación, decisión e execución de calquera asunto se concorren neles algunha das causas ás que se refire a lexislación sobre procedemento administrativo e a de contratos das Administracións Públicas. Nestes casos, o interesado deberá abandonar o salón de sesións unha vez que a Alcaldía lea o punto da orde do día que se vai tratar, e respecto do que el é interesado.2.- A actuación dos concelleiros nos que concorran as devanditas causas levará consigo, se foi determinante, a invalidez dos actos nos que interviñeron.1.- Todos os membros da Corporación, antes de tomar posesión como concelleiros, e como requisito imprescindible, presentarán ante a Secretaría Xeral do Concello: - Declaración sobre causas de posible incompatibilidade e sobre calquera actividade que lles proporcione ou poida proporcionar ingresos económicos. - Declaración dos seus bens patrimoniais e da participación en sociedades de todo tipo, con información das sociedades por elas participadas. - Copia compulsada da última declaración tributaria do Imposto sobre a renda, patrimonio e sociedades, se é o caso.2.- As declaracións de actividades e de bens, efectuadas obrigatoriamente nos modelos aprobados polo Pleno, e as declaracións tributarias, se presentarán tamén: - Con ocasión do cesamento no cargo. - Ao final do mandato. - Cando se modifiquen as circunstancias de feito.3.- As declaracións presentaranse ante o secretario/a da corporación, que as asinará na súa calidade de fedatario público municipal, xunto co interesado, facendo constar, igualmente, a data de anotación e número de orde correspondente ao Libro de rexistro de intereses. De todas as declaracións que se presenten se entregará ao interesado unha copia debidamente dilixenciada.4.- De conformidade co establecido no artigo 75.7 da Lei 7/85, de 2 de abril, reguladora das bases do réxime local, os membros da Corporación respecto dos que, en virtude do seu cargo, resulte ameazada a súa seguridade persoal ou a dos seus bens ou negocios, a dos seus familiares, socios, empregados ou persoas con quen tivesen relación económica ou profesional, poderán realizar a declaración dos seus bens e dereitos patrimoniais ante o secretario/a da Deputación Provincial da Coruña ou, se é o caso, ante o órgano competente da Xunta de Galicia, para a súa inscrición no Rexistro Especial de Intereses. Neste suposto, achegarán ao secretario/a da Corporación, unha certificación simple e sucinta, acreditativa de ter cubertas as súas declaracións, e que estas están inscritas no Rexistro Especial de Intereses, expedida polo funcionario encargado del. A citada certificación deberá presentarse nos mesmos supostos previstos nas alíneas 1 e 2 do presente artigo.1.- As declaracións formuladas inscribiranse nos Rexistros de Intereses constituídos no Concello de Riveira, que terán carácter público: - Libro 1º: Rexistro de Bens Patrimoniais - Libro 2º: Rexistro de Incompatibilidades e de Actividades 2.- Ambos os rexistros están residenciados na Secretaría Xeral. A súa custodia e dirección corresponde ao secretario/a da Corporación.3.- As inscricións en ambos os rexistros referiranse a cada declaración formulada por orde correlativa de presentación, e conterán as referencias aos seguintes extremos: - Número de orde - Nome e apelidos do declarante - Causa da declaración, segundo o establecido no artigo 31 de presente regulamento - Data de presentación ou inscrición no rexistro - Documento no que se presenta 4.- En canto ás declaracións tributarias que se deberán presentar xunto coa declaración de bens patrimoniais e da participación en sociedades, con ocasión das circunstancias a que se refire o artigo 31 do presente regulamento, anotarse a súa presentación no Libro 1º Rexistro de Bens Patrimoniais, onde se fará constar a natureza da declaración e o exercicio ao que corresponde, e quedarán depositadas como información complementaria ao citado rexistro, do que forman parte.1.- Para o acceso aos datos contidos nos rexistros rexerán as seguintes regras: Para poder expedir certificacións sobre os datos que figuren no Rexistro de Intereses, será necesario acreditar a condición legal por parte do peticionario de ter un interese lexítimo e directo na súa obtención, con expresa indicación dos fins para os que a precisa.2.- O secretario/a da Corporación informará ao membro corporativo do que se solicite o acceso ao rexistro, da petición formulada e da comparecencia, se é o caso, para o seu coñecemento.3.- As regras contidas nas alíneas deste artigo son de aplicación aos membros da Corporación.1.- Non se poderá tomar posesión como concelleiro, sen presentar a declaración sobre causas de posible incompatibilidade e sobre calquera actividade que proporcione ou poida proporcionar ingresos económicos, a declaración de bens patrimoniais e da participación en sociedades de todo tipo, con información das sociedades por elas participadas, obrigatoriamente nos modelos aprobados polo Pleno da Corporación, así como copia compulsada da última declaración tributaria do Imposto sobre a renda, patrimonio e sociedades, de ser o caso. Cando a declaración ou declaracións tributarias presentadas non se correspondan coas do exercicio inmediatamente anterior, deberán presentarse estas na primeira quincena do mes de xullo. As declaracións presentaranse aínda que xa se presentasen no mandato anterior.2.- Durante o período de mandato, os concelleiros deberán formular a correspondente declaración no modelo aprobado polo Pleno, no suposto de que se produzan variacións respecto do consignado na declaración de bens patrimoniais e da participación en sociedades ou na declaración sobre causas de posible incompatibilidade e actividades, relacionando as alteracións producidas. O prazo para comunicar as citadas variacións será dun mes a contar desde o seguinte a aquel no que se teñan producidas.3.- Igualmente, os concelleiros deberán presentar as declaracións no prazo de dez días desde o cesamento no cargo. Cando o suposto sexa por finalización do mandato, o prazo se contará a partir do momento en que os concelleiros cesen no exercicio das súas funcións para a administración ordinaria, por toma de posesión dos seus sucesores. No suposto de renuncia, desde que se tome coñecemento do escrito de renuncia polo Pleno da Corporación e se declare a vacante. No suposto de perda da condición de concelleiro por incompatibilidade, desde que se tome coñecemento do escrito de renuncia polo Pleno da Corporación ou desde que o Pleno declare a vacante, segundo se establece no artigo 26.4 do presente regulamento. No suposto de perda da condición de concelleiro por decisión xudicial, desde que se tome coñecemento polo Pleno da Corporación e se declare a vacante.4.- Cando os concelleiros non presenten as declaracións nos prazos establecidos nas alíneas anteriores, o secretario/a da Corporación efectuará o correspondente requirimento, outorgando un novo prazo de quince días, e, de seguir co incumprimento, darase coñecemento deste feito na primeira sesión do pleno que teña lugar.1.- As declaracións inscritas nos Rexistros de Intereses serán arquivadas segundo a orde da súa inscrición, e conservadas e custodiadas como documento do Rexistro de Intereses.2.- Ao terminar o mandato da Corporación, as declaracións presentadas serán encadernadas e remitidas ao arquivo municipal.1.- O concelleiro proclamado electo adquirirá a condición plena de concelleiro por cumprir o conxunto dos seguintes requisitos: a) Presentar na Secretaría Xeral a credencial expedida pola Xunta Electoral de Zona. b) Cubrir a súa declaración de bens, incompatibilidades e actividades, para a súa inscrición no Rexistro de Intereses. c) Prestar na primeira sesión do Pleno á que asista, o xuramento ou promesa de acatar a Constitución. O concelleiro quedará suspendido nos seus dereitos, prerrogativas e deberes municipais, cando unha resolución xudicial firme condenatoria o comporte. O concelleiro perderá a súa condición de tal polas seguintes causas: 1.- Por decisión xudicial firme que anule a elección ou a proclamación.2.- Por falecemento ou incapacitación, declarada esta por decisión xudicial firme.3.- Por extinción do mandato, sen prexuízo de que continúe nas súas funcións soamente para a administración ordinaria, ata a toma de posesión dos seus sucesores.4.- Por renuncia, que se fará efectiva por escrito ante o Pleno da Corporación, producindo efectos a renuncia desde a presentación do escrito no Rexistro de Entrada do Concello.5.- Por incompatibilidade, nos supostos e nas condicións establecidas na lexislación electoral.1.- O Concello é o órgano de goberno e administración do municipio, con carácter de Corporación de Dereito Público.2.- Tendo en conta o establecido no artigo 20 e no artigo 116 da Lei 7/85, do 2 de abril, reguladora das bases do réxime local e no artigo 59 da Lei 5/97, do 22 de xullo, da Administración Local de Galicia, son órganos necesarios do Concello de Riveira os enumerados a continuación: a) Alcalde. b) Tenentes de Alcalde. c) Pleno. d) Xunta de Goberno Local. e) Comisións Informativas Permanentes e de seguimento da xestión do Alcalde, Xunta de Goberno Local e concelleiros que exerzan delegación. f) Comisión Especial de Contas.3.- Polo que se refire aos órganos contidos nas letras e) e f), e dado o seu carácter de órganos complementarios, aínda que de existencia obrigatoria, inclúese o seu tratamento no capítulo correspondente aos órganos complementarios.4.- O Pleno do Concello poderá acordar o establecemento de Consellos Sectoriais, coa finalidade de canalizar a participación dos cidadáns e das súas asociacións nos asuntos municipais. Desenvolverán exclusivamente funcións de informe, e no seu caso proposta en relacións coas iniciativas municipais relativas ao sector da actividade á que corresponda cada Consello. A creación dos Consellos Sectoriais realizarase por acordo do Pleno, acordando nel a súa composición, organización e ámbito de actuación. Cada Consello está presidido por un membro da corporación, nomeado e separado libremente polo Alcalde, que actuarán como enlace entre a corporación e o propio Consello.5.- O Pleno do Concello poderá acordar, así mesmo, o establecemento de órganos desconcentrados e de entes descentralizados con personalidade xurídica propia, cando así o aconsellen a necesidade dunha maior eficacia na xestión, a complexidade da mesma, a axilización dos procedementos, a expectativa de aumentar ou mellorar o financiamento ou a conveniencia de obter un maior grao de participacíon cidadá na actividade de prestación de servizos. O establecemento dos órganos e entes ao que se refire este artigo réxese no seu caso polo disposto na Lexislación de Réxime Local relativa ás formas de xestión de servizos, inspirándose no principio de economía organizativa, de xeito que o seu número sexa o menor posible en atención á correcta prestación de servizos.1.- O terceiro día anterior ao sinalado pola lexislación electoral para a sesión constitutiva dos Concellos, os concelleiros cesantes, tanto do Pleno como, se é o caso, da Xunta de Goberno Local, reuniranse en sesión convocada só para o efecto de aprobar a acta da última sesión realizada.2.- O secretario/a e o interventor/a tomarán as medidas precisas para que o día da constitución da nova Corporación Local, se efectúe un arqueo e estean preparados e actualizados os xustificantes das existencias en metálico ou valores propios da Corporación, depositados na caixa municipal ou entidades bancarias, así como a documentación relativa ao Inventario do patrimonio da Corporación e dos seus Organismos Autónomos.1.- A Corporación constituirase en sesión pública o vixésimo día posterior a aquel no que teñan lugar as eleccións, ás doce horas na Casa do Concello, salvo que se presentase recurso contencioso-electoral contra a proclamación dos concelleiros electos, e neste caso constituirase o cuadraxésimo día posterior ás eleccións. A convocatoria para a sesión constitutiva efectuarase polo Alcalde en funcións coa seguinte orde do día: - 1.º.-Formación da Mesa de Idade. - 2.º.-Xuramento ou promesa e toma de posesión do cargo de concelleiro. - 3.º.-Elección do Alcalde. - 4.º.-Xuramento ou promesa e toma de posesión do cargo de Alcalde. - 5.º.-Cumprimento do establecido no artigo 36.2 do Real Decreto 2568/86, do 28 de novembro.2.- Para esta finalidade, constitúese unha Mesa de Idade integrada polos elixidos de maior e menor idade, presentes no acto, actuando como secretario/a o que o sexa da Corporación.3.- A Mesa comproba as credenciais presentadas ou acreditacións da personalidade dos electos, baseándose nas certificacións que ao Concello remitise a Xunta Electoral de Zona. Igualmente comprobará que os electos presentaron as declaracións sobre causas de posible incompatibilidade e sobre calquera actividade que lles proporcione ou poida proporcionar ingresos económicos, así como a declaración dos seus bens patrimoniais. A teor do establecido nos artigos 31.1, 33.2, e 36 do presente Regulamento, os requisitos de presentación das credenciais e declaracións aos que se fixo referencia, son imprescindibles e, polo tanto, deberanse cumprir para tomar posesión do cargo de concelleiro.4.- Realizada a operación anterior a Mesa declarará constituída a Corporación se concorre a maioría absoluta dos concelleiros electos. No caso contrario realizarase sesión dous días despois, quedando constituída a Corporación, calquera que fose o número de concelleiros presentes. Se por calquera circunstancia non se puidese constituír a Corporación, procede a constitución dunha Comisión Xestora nos termos previstos pola lexislación electoral xeral. Dentro dos trinta días seguintes ao da sesión constitutiva, o Alcalde convocará a sesión ou sesións extraordinarias do Pleno da Corporación que sexan precisas, co fin de resolver sobre os seguintes puntos: a) Periodicidade das sesións do Pleno e da Xunta de Goberno Local. b) Creación e composición das Comisións Informativas Permanentes, de seguimento e control. c) Nomeamentos dos representantes da Corporación nos órganos colexiados, que sexan competencia do Pleno. d) Coñecemento das resolucións do Alcalde en materia de nomeamentos dos Tenentes de Alcalde, membros da Xunta de Goberno Local e presidentes das Comisións Informativas, así como das delegacións que a Alcaldía estime oportuno conferir.1.- O mandato dos concelleiros é de catro anos, contados a partir da data da súa elección.2.- Unha vez rematado o seu mandato, os concelleiros cesantes continuarán as súas funcións soamente para a administración ordinaria ata a toma de posesión dos seus sucesores, e en ningún caso poderán adoptar acordos para os que legalmente se requira unha maioría cualificada. O Alcalde é o presidente da Corporación, dirixe o goberno e mais a administración municipal, e correspóndelle a presidencia de todos os órganos municipais. A excepción das sesións do Pleno e da Xunta de Goberno Local, poderá delegar a presidencia dos demais órganos municipais.1.- As atribucións do Alcalde son as que veñen determinadas no artigo 21 da Lei 7/85, do 2 de abril, reguladora das bases do réxime local.2.- Correspóndelle así mesmo ao Alcalde o nomeamento dos Tenentes de Alcalde.3.- O Alcalde pode delegar o exercicio das súas atribucións coas prerrogativas e limitacións establecidas no artigo 21.3 da Lei 7/85, do 2 de abril, reguladora das bases do réxime local.1.- As decisións do Alcalde materializaranse formalmente mediante Resolucións, que lles serán notificadas aos que teñan interese directo e lexítimo.2.- As Resolucións transcribiranse no Libro de Resolucións do Alcalde que estará baixo a custodia do secretario/a da Corporación, e que ten o carácter de público, polo que se deberán expedir as certificacións que del fosen solicitadas polos concelleiros ou por calquera outra persoa que teña interese directo. Para os efectos do control e fiscalización dos órganos do goberno por parte do Pleno, atribución prevista no artigo 22.2. a) da Lei 7/85, do 2 de abril, reguladora das bases do réxime local, darase conta ao mesmo mensualmente das Resolucións ditadas polo Alcalde durante o mes anterior, sen prexuízo de que todos os concelleiros teñen o dereito a consultar, na Secretaría Xeral e en horario laboral, o Libro de Resolucións. O Alcalde, nos termos previstos no artigo 21.3 da Lei 7/85, do 2 de abril, reguladora das bases do réxime local (artigo 45.3 deste Regulamento), poderá efectuar delegacións a prol da Xunta de Goberno Local, como órgano colexiado, nos Tenentes de Alcalde, en membros da Xunta de Goberno Local e a prol de calquera concelleiro, do exercicio das súas atribucións. O Alcalde pode efectuar delegacións xenéricas a prol dos Tenentes de Alcalde e dos concelleiros que sexan membros da Xunta de Goberno Local. As delegacións xenéricas, cando se confiran con esta expresión, referiranse a unha ou varias áreas ou materias determinadas e poderán abarcar tanto a facultade de dirixir os servizos correspondentes como a de xestionalos en xeral, incluída a facultade de resolver mediante actos administrativos que atinxan a terceiros.1.- Poderá tamén o Alcalde efectuar delegacións especiais en calquera concelleiro, para a dirección e xestión de asuntos determinados incluídos no artigo anterior. Neste caso, o concelleiro que exerza unha delegación xenérica terá a facultade de supervisar a actuación dos concelleiros con delegacións especiais para cometidos específicos incluídos na súa área.2.- Estas delegacións especiais poderán ser de dous tipos: a) Relativas a un proxecto ou asunto determinado. Neste caso a eficacia da delegación que poderá conter todas as facultades delegables do Alcalde, incluída a de emitir actos que atinxan a terceiros, limitarase ao tempo de xestión ou execución do proxecto. b) Relativas a un determinado servizo, neste caso a delegación comprenderá a dirección interna dos servizos correspondentes, pero non poderá incluír a facultade de resolver mediante actos administrativos que afecten a terceiros, que quedará reservada ao Alcalde ou concelleiro con delegación xenérica na correspondente área.1.- Todas as delegacións serán realizadas mediante Resolución do Alcalde, que conterá o ámbito dos asuntos aos que se refire a delegación, as facultades ou potestades que se deleguen, así como as condicións específicas do exercicio delas.2.- A delegación requirirá, para ser eficaz, a súa aceptación por parte do concelleiro ou órgano delegado. Enténdese aceptada tacitamente se no termo dos tres días hábiles contados desde a notificación persoal, o concelleiro non fai manifestación expresa perante o Alcalde de non aceptar a delegación. Todo isto sen prexuízo da preceptiva publicación no Boletín Oficial da Provincia, e da debida comunicación ao Pleno na primeira sesión que teña lugar.3.- As delegacións, unha vez aceptadas, entenderanse vixentes mentres non sexan revogadas expresamente ou o órgano delegante avoque para si algún asunto concreto na forma establecida pola Lei 30/92 do 26 de novembro.4.- Nos documentos que deban asinar os concelleiros delegados no exercicio da delegación, farase constar a data da Resolución da Alcaldía pola que se realizou a delegación.5.- As delegacións efectuadas a prol da Xunta de Goberno Local producirán efecto desde o día seguinte ao da data da Resolución, o mesmo que as modificacións posteriores. Isto sen prexuízo da súa publicación no Boletín Oficial da Provincia. Calquera modificación posterior das delegacións requirirá as mesmas formalidades seguidas para efectuar a delegación, tendo en conta que a modificación será efectiva desde o momento da notificación persoal ao interesado ou posta en coñecemento do órgano delegado. Se non se dispón outra cousa, o órgano delegante conservará as seguintes facultades de tutela en relación coa competencia delegada: a) A de recibir información detallada da xestión da competencia delegada e dos actos ou disposicións emanados en virtude da delegación. b) A de ser informado previamente á adopción de decisións de transcendencia. c) Os actos ditados polo órgano delegado no exercicio das atribucións delegadas enténdense ditados polo órgano delegante, correspondéndolle a este, en consecuencia, a resolución dos recursos de reposición que se poidan interpoñer, salvo que na Resolución de delegación expresamente se confira a resolución dos recursos de reposición contra os actos ditados polo órgano delegado. Ningún órgano poderá delegar nun terceiro as atribucións ou potestades recibidas por delegación doutro órgano. Os Tenentes de Alcalde e mais os concelleiros delegados responderán perante o Alcalde do exercicio das facultades delegadas. Por isto deberán comparecer e dar conta da súa xestión cando sexan requiridos polo Pleno ou pola Comisión Informativa correspondente. A delegación de atribucións entenderase que é por termo indefinido, salvo que a Resolución dispoña outra cousa, ou a temporalidade dela se derive da propia natureza da delegación.1.- O Alcalde poderá, en calquera momento, revogar a delegación de funcións efectuada na Xunta de Goberno, nos membros da Xunta de Goberno, ou en calquera concelleiro.2.- A revogación deberase adoptar coas mesmas formalidades que as esixidas para o seu outorgamento, e producirá efectos desde o momento da notificación persoal ao interesado, ou posta en coñecemento do órgano delegado.1.- O Alcalde poderá avocar en calquera momento a competencia delegada segundo a lexislación vixente sobre procedemento administrativo.2.- No caso de revogar competencias delegadas, o Alcalde poderá revisar as resolucións adoptadas polo órgano ou autoridade delegada nos mesmos casos e condicións establecidos para a revisión de oficio dos actos administrativos.1.- Os Tenentes de Alcalde serán libremente nomeados e destituídos polo Alcalde de entre os membros da Xunta de Goberno.2.- O número de Tenentes de Alcalde non poderá exceder do número de membros da Xunta de Goberno.3.- Os nomeamentos e mais os cesamentos faranse mediante resolución do Alcalde, da que se dará conta ao Pleno na primeira sesión que se realice, notificándose ademais persoalmente aos designados, e publicarase no Boletín Oficial da Provincia.4.- O nomeamento requirirá, para ser eficaz, a súa aceptación polo seu destinatario. Entenderase tacitamente aceptada se no termo dos tres días hábiles contados desde a notificación persoal, o concelleiro non fai manifestación expresa perante o Alcalde de non aceptar o nomeamento.5.- O cesamento ou revogación terá efectividade desde o momento da notificación persoal ao interesado. A condición de Tenente de Alcalde pérdese, ademais de polo cesamento ou revogación: a) Por renuncia expresa manifestada por escrito, producindo efectos a renuncia desde a presentación do devandito escrito no Rexistro de Entrada do Concello. b) Pola perda da condición de membro da Xunta de Goberno.1.- Correspóndelles aos Tenentes de Alcalde en canto tales, substituír na totalidade das súas funcións e pola orde do seu nomeamento, ao Alcalde, nos casos de ausencia, enfermidade ou impedimento que imposibilite a este para o exercicio das súas atribucións, así como desempeñar as funcións do Alcalde nos supostos de vacante na Alcaldía, ata que tome posesión o novo Alcalde.2.- Nos casos de ausencia, enfermidade ou impedimento, as funcións do Alcalde non poderán ser asumidas polo Tenente de Alcalde a quen lle corresponda sen expresa delegación na forma sinalada neste Regulamento. A delegación terá efectos desde a data que dispoña a propia Resolución, e darase conta ao resto da Corporación mediante comunicación escrita ao voceiro de cada grupo político.3.- Malia o anteriormente disposto, cando o Alcalde se ausente do termo municipal por máis de vinte e catro horas sen conferir a delegación, ou cando por causa imprevista lle resultase imposible outorgala, substituiralle na totalidade das súas funcións o Tenente de Alcalde a quen corresponda, dando conta ao resto da Corporación na forma prevista na liña anterior.4.- Se durante a realización dunha sesión do Pleno ou doutro órgano colexiado, o Alcalde tivese que se abster en relación con algún punto concreto dela, substituiralle automaticamente na presidencia o Tenente de Alcalde ao que lle corresponda. Nos supostos de substitución do Alcalde por razóns de ausencia, enfermidade ou impedimento, o Tenente de Alcalde que asuma as súas funcións non poderá revogar as delegacións que outorgase o primeiro, en virtude do disposto nos artigos 48, 49 e 50 do presente Regulamento. O Pleno do Concello estará integrado polo Alcalde, que o preside, e todos os concelleiros, unha vez fosen designados pola Xunta Electoral e tomasen posesión do seu cargo formalmente ante o propio Pleno.1.- As atribucións do Pleno, unha vez constituído consonte ao disposto na lexislación electoral xeral, son as que veñen determinadas no artigo 22 da Lei 7/85, do 2 de abril, reguladora das bases do réxime local.2.- Correspóndelle igualmente ao Pleno a votación sobre a moción de censura ao Alcalde e sobre a cuestión de confianza formulada por el mesmo, que serán públicas e que se farán mediante chamamento nominal en todo caso, e se rexen polo disposto na lexislación electoral xeral.3.- O Pleno pode delegar o exercicio das súas atribucións no Alcalde e na Xunta de Goberno Local, coas prerrogativas e limitación establecidas no artigo 22.4 da Lei 7/85, do 2 de abril, reguladora das bases do réxime local.1.- A delegación de atribucións do Pleno a prol do Alcalde e da Xunta de Goberno Local, requirirá acordo adoptado por maioría absoluta do número legal dos membros da Corporación.2.- O acordo de delegación determinará os asuntos que esta comprenda, as potestades que se deleguen e as condicións concretas do seu exercicio.3.- O acordo plenario polo que se produza a delegación, producirá efectos legais desde o día seguinte ao da súa adopción, sen prexuízo da súa publicación no Boletín Oficial da Provincia. Estas regras tamén serán de aplicación ás modificacións posteriores do devandito acordo. As delegacións do Pleno no Alcalde ou na Xunta de Goberno Local non quedarán revogadas só polo feito de se producir un cambio na titularidade da Alcaldía ou na composición concreta da Xunta de Goberno Local. Das resolucións ou dos acordos adoptados polo órgano delegado darase conta ao Pleno na primeira sesión que se realice. Élle aplicable ao exercicio das competencias delegadas polo Pleno o previsto nos artigos 53, 54, 56, 57 e 58 do presente Regulamento.1.- A Xunta de Goberno Local está integrada polo Alcalde, que a preside, e un número de concelleiros non superior ao tercio do número legal deles, nomeados e separados libremente por aquel, dando conta ao Pleno.2.- Para os efectos do cómputo non se terán en conta os decimais que resulten de dividir por tres o número total de concelleiros.1.- Correspóndelle ao Alcalde, mediante Resolución, tanto a determinación do número dos membros da Xunta de Goberno Local, como a designación dos seus compoñentes.2.- O carácter de membro da Xunta de Goberno Local é voluntario, así pois, a Resolución na que se efectúe a designación requirirá, para ser eficaz, a súa aceptación por parte do concelleiro designado. Enténdese que hai aceptación tácita do nomeamento se, no prazo dos tres días hábiles contados desde a notificación persoal, o concelleiro non fai manifestación expresa perante o Alcalde de que non acepta a designación. Todo isto sen prexuízo da preceptiva publicación no Boletín Oficial da Provincia, e da debida comunicación ao Pleno na primeira sesión que se realice.1.- O Alcalde pode destituír libremente, en todo momento, a calquera membro da Xunta de Goberno Local.2.- O cesamento terá efectividade desde o momento da notificación persoal ao interesado, isto sen prexuízo da preceptiva publicación no Boletín Oficial da Provincia, e da debida comunicación ao Pleno e á Xunta de Goberno Local na primeira sesión que se realice. Correspóndelle á Xunta de Goberno Local: a) A asistencia ao Alcalde no exercicio das súas atribucións. É unha atribución propia e indelegable. Para tal fin, a Xunta de Goberno Local será informada de todas as decisións do Alcalde. Esta información terá carácter previo á adopción da decisión sempre que a importancia do asunto así o requira. b) As atribucións que o Alcalde ou o Pleno lle deleguen ou lle atribúan as leis.1.- A delegación de competencias polo Pleno e o Alcalde na Xunta de Goberno Local, efectuarase coas formalidades previstas nas seccións anteriores.2.- En concordancia co previsto no artigo 66 do presente Regulamento, a delegación de competencias polo Pleno e o Alcalde na Xunta de Goberno Local, como órgano colexiado, non quedarán revogadas polo mero feito de se producir un cambio na titularidade da Alcaldía ou na composición concreta da Xunta de Goberno Local. O réxime das delegacións do Alcalde e do Pleno na Xunta de Goberno Local é o previsto nas seccións anteriores, artigos 48, 51 ao 58 e 65 deste Regulamento. As resolucións adoptadas pola Xunta de Goberno Local no exercicio das competencias delegadas, terán os mesmos efectos que se fosen tomadas polo órgano que ten a competencia orixinaria, sen prexuízo da súa adopción consonte as regras de funcionamento da Xunta de Goberno.1.- Tendo en conta o establecido no artigo 20.1. d) e 20.3 da Lei 7/85, do 2 de abril, reguladora das bases do réxime local e no artigo 59.3 e 59.4, son órganos complementarios do Concello de Riveira os enumerados a seguir: a) Os concelleiros-delegados. b) As Comisións Informativas Permanentes e de seguimento da xestión do Alcalde, Comisión de Goberno e Concelleiros que exerzan delegacións. c) A Comisión Especial de Contas. d) As Comisións Informativas Especiais. e) A Xunta de Coordinación. f) A Xunta de Voceiros. g) O Consello Sectorial de Pesca. h) O Consello Escolar 1.- Os concelleiros-delegados son aqueles concelleiros que exercen algunha das delegacións de atribucións do Alcalde, segundo preven os artigos 49 e 50 deste Regulamento.2.- A condición de concelleiro-delegado pérdese nos casos seguintes: a) Por renuncia expresa, que deberá ser formalizada por escrito ante a Alcaldía, con efectos desde a súa presentación no Rexistro Xeral de Entrada do Concello. b) Por revogación da delegación, adoptada polo Alcalde coas mesmas formalidades previstas para outorgala. c) Nas delegacións xenéricas, a perda da condición de membro da Xunta de Goberno Local levará implícita a revogación da delegación.1.- Os concelleiros-delegados terán as atribucións que se especifiquen na respectiva Resolución de delegación, e exerceranas de acordo co que nela se prevexa, en función dos distintos tipos contemplados nos artigos 49 e 50 deste Regulamento, e no marco das regras que alí se establezan.2.- Se a Resolución ou acordo de delegación se refire xenericamente a unha materia ou sector da actividade sen especificación de potestades, entenderase que comprende todas aquelas facultades, dereitos e deberes referidos á materia delegada que corresponden ao órgano que ten asignadas orixinariamente as atribucións, coa soa excepción das que segundo a Lei 7/85, do 2 de abril, reguladora das bases do réxime local, non sexan delegables.1.- De conformidade co establecido no artigo 20.1. c) da Lei 7/85, do 2 de abril, reguladora das bases do réxime local, e artigo 68.1 da Lei 5/97, son órganos necesarios do Concello de Riveira as que ata agora veñen sendo denominadas Comisións Informativas Permanentes.2.- Defínense como Comisións Informativas Permanentes, aqueles órganos necesarios, sen atribucións resolutivas, nas que participan todos os grupos políticos que integran a Corporación, e que teñen por obxecto: a) O estudo, informe ou consulta dos asuntos que deban ser sometidos á decisión do Pleno, salvo cando se trate de sesións extraordinarias urxentes, ou de mocións, así como daqueles asuntos que se deban someter á decisión da Xunta de Goberno Local cando actúe por delegación do Pleno, de acordo co artigo 68.2 da Lei 5/97. b) O informe daqueles asuntos da competencia propia ou delegada da Xunta de Goberno Local, ou do Alcalde, que lle sexan sometidos ao seu coñecemento por expresa decisión daqueles. c) O seguimento da xestión do Alcalde, a Xunta de Goberno Local e os concelleiros que exerzan delegacións, isto sen prexuízo das competencias de control que lle corresponden ao Pleno.1.- As Comisións Informativas Permanentes constituiranse, con carácter xeral, distribuíndo entre elas as materias que se deben someter ao Pleno.2.- O seu número e denominación iniciais, decidirase mediante acordo adoptado polo Pleno, por proposta do Alcalde, tal e como se establece, e na sesión ou sesións extraordinarias ás que se refire o artigo 42 do presente Regulamento, procurando, no posible, que se correspondan co número e denominación das grandes áreas nas que se estructuran os servizos corporativos. Calquera variación delas durante o mandato corporativo requirirá acordo plenario ao respecto.1.- No acordo de creación das Comisións Informativas determinarase, por maioría simple, a composición concreta delas, tendo en conta as seguintes regras: a) O Alcalde é o presidente nato de todas elas, non obstante, a presidencia efectiva poderá delegala en calquera membro da Corporación, isto a teor do establecido no artigo 45.3 deste Regulamento. A delegación realizarase mediante Resolución que lle será notificada ao interesado, entendéndose aceptada tacitamente se no prazo dos tres días hábiles contados desde a notificación persoal, o concelleiro non fai manifestación expresa perante o Alcalde de que non acepta a delegación. Todo isto sen prexuízo da preceptiva publicación no Boletín Oficial da Provincia, e da debida comunicación ao Pleno na primeira sesión que se realice. En todo caso, o presidente efectivo conservará o voto de calidade, para a resolución dos empates. b) Cada Comisión estará integrada de xeito que a súa composición se axuste á proporcionalidade existente entre os distintos grupos políticos representados na Corporación, ou por igual número para cada grupo. Neste último caso aplicarase o sistema do voto ponderado. c) A adscrición concreta a cada Comisión dos membros da Corporación que deban formar parte dela, en representación de cada grupo, realizarase mediante escrito do voceiro dirixido ao Alcalde e presentado no Rexistro de Entrada do Concello. Poderá designarse, do mesmo xeito, un suplente por cada titular. O devandito escrito presentarase no prazo dos cinco días hábiles contados desde a sesión plenaria na que se adoptou o acordo de creación das Comisións Informativas ou, de se levar a creación, composición e designación a un único Pleno, os cinco días contarán desde o requirimento que, para tal efecto, formule o Alcalde a todos os voceiros dos grupos políticos.1.- A Comisión Especial de Contas estará constituída por membros dos distintos grupos políticos da Corporación.2.- O número dos membros será proporcional ao da súa representatividade no Concello, ou igual para cada grupo. Neste último caso, aplicarase o sistema de voto ponderado.3.- Constituirase, integrarase e funcionará do mesmo xeito que as demais Comisións Informativas Permanentes.1.- Correspóndelle á Comisión Especial de Contas o exame, o estudo e mais o informe da Conta Xeral e das demais contas anuais.2.- Para o correcto exercicio das súas funcións, a Comisión poderá requirir, por medio do Alcalde, a documentación complementaria que considere precisa e a presenza dos membros e funcionarios da Corporación especialmente relacionados coas contas que se analicen.3.- Mediante acordo adoptado polo Pleno da Corporación que así o estableza, a Comisión Especial de Contas poderá actuar como Comisión Informativa Permanente nos asuntos referidos á economía, facenda e outras que se lle puidesen encomendar. As competencias da Comisión Especial de Contas entenderanse sen prexuízo das que lles correspondan ao Tribunal de Contas e ao Consello de Contas, de conformidade coa súa lexislación específica.1.- Denomínanse Comisións Informativas Especiais as que o Pleno acorde constituír con carácter temporal, para o estudo, informe ou consulta dalgún aspecto concreto, específico, considerando as súas características especiais de calquera tipo, isto de conformidade co establecido no artigo 68.4 da Lei 5/97.2.- Estas Comisións extínguense automaticamente unha vez ditaminasen ou informasen sobre o asunto que constitúe o seu obxecto, salvo que o acordo plenario que as creou dispoña outra cousa.3.- En todo caso quedarán extinguidas ao remate da correspondente lexislatura. Para o acordo de creación estarase ao establecido no artigo 81 do presente Regulamento. A Xunta de Coordinación poderá constituírse por proposta do Alcalde, mediante acordo adoptado para o efecto polo Pleno da Corporación por maioría simple.1.- A Xunta de Coordinación estará integrada polo Alcalde, que a presidirá, ou concelleiro no que delegue, polos presidentes das Comisións Informativas e por todos os concelleiros que ostenten delegacións, sexan xenéricas ou especiais, a teor do previsto nos artigos 49 e 50 do presente Regulamento.2.- É un órgano sen atribucións resolutivas, que ten por obxecto: a) A debida harmonía e coordinación nas liñas de actuación e decisións que adopten os concelleiros delegados respecto das áreas, materias, proxectos ou servizos que dirixen e xestionan, establecendo pautas e directrices comúns, co fin de acadar un paralelismo na súa actuación que garanta unha maior eficacia das decisións adoptadas e, por isto, a consecución do interese xeral municipal. b) A efectiva harmonía e coordinación das Comisións Informativas, co fin de lograr unha maior operatividade e unidade de criterio nas súas actuacións, que redunde nunha maior eficacia na consecución do interese xeral.1.- No acordo de constitución da Xunta de Coordinación poderá determinarse a periodicidade das reunións con carácter ordinario, establecéndose se é o caso a hora e días. Neste suposto non se requirirá convocatoria previa.2.- Reunirase con carácter extraordinario cando así a convoque o Alcalde, mediante Resolución, que será debidamente notificada.1.- A Xunta de Voceiros está integrada polo Alcalde, que a presidirá, o concelleiro no que delegue, e polos voceiros ou suplentes dos grupos municipais constituídos.2.- É un órgano de consulta e negociación política que ten por obxecto: a) Asistir e asesorar o Alcalde, cando o estime pertinente, na súa condición de presidente da sesión do Pleno, especialmente na confección de calendarios, ordes do día, ordenación dos debates da sesión, etc… b) Asistir e asesorar o Alcalde en asuntos concretos de interese xeral, cando o considere necesario. Poderá constituírse, por proposta do Alcalde ou por proposta da cuarta parte do número legal de membros da corporación, mediante acordo adoptado para o efecto polo Pleno da Corporación, por maioría simple.1.- No acordo de constitución poderá determinarse a periodicidade das reunións con carácter ordinario, establecéndose se é o caso horas e días. Neste suposto non se requirirá convocatoria previa.2.- Reunirase con carácter extraordinario cando así a convoque o Alcalde, mediante Resolución, que se notificará telefonicamente ou por medio de fax.1. O Consello local de Pesca do Concello de Riveira é un órgano colexiado de participación, consulta e asesoramento do Concello de Riveira nos asuntos da pesca, marisqueo e acuicultura con incidencia no sector, que nace coa intención de aglutinar a defensa do sector pesqueiro local.2. O Consello Local de Pesca adscríbese á Alcaldía de Riveira, que sufragará os custos derivados do seu funcionamento con cargo aos seus orzamentos.1. Son funcións do Consello Local de Pesca as seguintes: a) Actuar como representación dos intereses da pesca local no seu conxunto ante as Institucións Comunitarias, o Goberno do Estado ou da Xunta de Galicia. b) Colaborar co Concello ou Xunta cando así llo requiran na elaboración da planificación pesqueira, marisqueira e acuícola e na programación de estudos sobre as distintas actividades que poidan favorecer o desenvolvemento do sector pesqueiro riveirense e que sexan de competencia do propio sector ou da Xunta de Galicia ou do goberno central, así como na emisión de informes ou ditámenes sobre as mesmas materias. c) Propor reformas, canalizar recomendacións e achegar suxestións respecto das políticas que afecten o sector pesqueiro local no seu conxunto ou sobre as distintas artes para achegalas a administración competente. d) Facer posicionamento sobre os anteproxectos de lei en materia de pesca, marisqueo e acuicultura, así como sobre os proxectos de disposicións regulamentarias que, en relación con tales materias, tenten levar a cabo a Comisión Europea, o Ministerio con competencias en pesca, a Consellería do Mar, ou calquera outro con incidencia no sector derivado da inclusión das nosas Illas no Parque Nacional das Illas Atlánticas. e) Emitir informes e propor as accións oportunas para o mellor funcionamento da lonxa municipal, así como facer o seguimento dos servizos que ofrece o porto de Riveira. f) Coñecer os orzamentos do Concello en materia de pesca e sobre a ordenaza fiscal que regula a taxa da lonxa. h) Ser informado e facer posicionamento sobre os anteproxectos que Portos de Galicia pense facer en calquera dos portos da súa titularidade no Concello de Riveira. i) Calquera outra que puidese ser de interese para o sector pesqueiro riveirense 2. As funcións do Consello Local de Pesca desenvolveranse, cando proceda, incorporando a perspectiva de xénero.1. O Consello Local de Pesca rexerase por este Regulamento e polas normas de réxime interno que poida establecer.2. No non previsto nesta ordenanza e nas normas internas de funcionamento, aplicarase o disposto na lexislación que regula a administración local.1. O Consello Local de Pesca estrutúrase nos órganos seguintes: a) Pleno. b) Comisións sectoriais.2. Para realizar as funcións sinaladas no punto segundo, en relación cos temas específicos de cada área poderan constituirse comisións sectoriais: 3. A organización e composición do Consello Local de Pesca farase procurando acadar na medida do posible unha presenza equilibrada de mulleres e homes na súa composición total. O Pleno do Consello Local de Pesca estará composto polos seguintes membros: a) A presidente/a, que será o Alcalde ou Alcaldesa. b) A vicepresidente/a, que será elexido de entre os seus membros. c) O secretario/a, con voz pero sen voto, que será un funcionario/a do Concello de Riveira. d) Os vogais, coa seguinte distribución: 1. Os patróns maiores de cada unha das confradías existentes no Concello.2. Un representante da Cooperativa de armadores Santa Uxía a proposta desta.3. Un representante do sector de arrastre a proposta da asociación máis representativa do sector.4. Un representante do sector do cerco a proposta da asociación máis representativa do sector.5. Un representante dos compradores da lonxa 6. O responsable da lonxa municipal.7. Un representante por cada un dos grupos políticos representados na corporación municipal.8. Dous membros a proposta da alcaldía, con coñecemento do sector pesqueiro.9. Un representante designado polos sindicatos con maior representación no sector. A composición das Comisións sectoriais de pesca serán aprobadas polo pleno do Consello Local de Pesca, non sendo necesario que os seus membros pertezan ao mesmo. En todo caso haberá un presidente/a que será o presidente/a do pleno, ou persoa en quen delegue, e un secretario/a.1. Correspóndelle á presidente/a do Pleno e das comisións sectoriais as seguintes funcións: a) Acordar a convocatoria das sesións ordinarias e extraordinarias e a fixación da orde do día, tendo en conta, de ser o caso, as peticións dos demais membros formuladas coa suficiente antelación. b) Presidir as sesións, moderar o desenvolvemento dos debates e suspendelos por causas xustificadas. c) Dirimir co seu voto os empates, para os efectos de adoptar acordos. d) Visar as actas e certificacións dos acordos adoptados. e) Fixar os prazos en que deberán emitirse, se é o caso, os informes ou ditames requiridos. f) Exercer cantas outras funcións sexan inherentes á súa condición de presidente dun órgano colexiado.2. Nos casos de ausencia, vacante ou enfermidade, o presidente/a do Pleno será substituído ou substituída polo vicepresidente/a. No caso do presidente/a dunha comisión sectorial, será substituído por un dos membros da mesma designados polo presidente/a do pleno.1. Correspóndelle á secretario/a do Pleno e das comisións sectoriais as seguintes funcións: a) Asistir ás reunións, con voz pero sen voto. b) Efectuar a convocatoria das sesións do Pleno e das comisións sectoriais por orde da súa presidencia, así como as citacións aos seus membros. c) Recibir os actos de comunicación dos membros cos órganos do Consello local de Pesca. d) Preparar o despacho dos asuntos que deban ser tratados en cada sesión. e) Redactar e autorizar as actas das sesións, así como expedir certificacións dos acordos adoptados. f) Exercer cantas outras funcións sexan inherentes á súa condición de secretario/a dun órgano colexiado.2. Nos casos de ausencia, vacante ou enfermidade, o secretario/a poderá ser substituído ou substituída por outro funcionario/a do Concello, designado polo seu titular. Correspóndelles aos vogais do Pleno e das comisións sectoriais: a) Recibir a convocatoria que conteña a orde do día das reunións. b) Participar nos debates das sesións. c) Exercer o seu dereito ao voto e formular o seu voto particular, así como expresar o sentido do seu voto e os motivos que o xustifican. d) Formular rogos e preguntas. e) Obter a información precisa para cumprir as funcións asignadas. f) Cantas outras funcións sexan inherentes á súa condición.1. Cada vogal do Consello Local de Pesca poderá ter un suplente designado na mesma forma que o titular e cos mesmos dereitos e obrigas, sen que se admita a delegación de voto noutros vogais do Consello.2. Os vogais titulares e os suplentes poderán ser substituídos pola organización ou entidade que os designou. O vogal substituto entenderase designado polo período que reste do anterior mandato.3. A substitución deberá comunicarse previamente á secretaría do Consello.1. A duración do mandato dos membros do Consello Local de Pesca será de catro anos, coincidindo coa renovación da Corporación local.2. Perderán a súa condición de membros por algunha das seguintes causas: a) Terminación do mandato. b) Deixar de concorrer os requisitos que determinaron a súa designación. c) Renuncia. d) Proposta das organizacións ou entidades que os designaron. e) Morte ou declaración de falecemento, ou resolución xudicial firme que comporte a inhabilitación ou a suspensión de emprego ou cargo público. Poderán asistir ás reunións do Pleno ou das comisións sectoriais, con voz pero sen voto, as persoas, representantes das Administracións estatal e autonómicas, os representantes de organismos, institucións e entidades públicas ou privadas que, polas súas actividades, coñecemento ou experiencia, a presidencia considere oportuno por razón dos asuntos que se vaian tratar. O Pleno e as comisións sectoriais do Consello Local de Pesca celebrarán, polo menos, dúas sesións ordinarias ao ano, cuxa convocatoria será acordada pola presidencia. Así mesmo, a presidencia poderá convocar sesións extraordinarias cando o estime xustificado ou cando o solicite dúas terceiras parte dos vogais que integren o Pleno ou a comisión sectorial segundo o caso.1. As convocatorias ordinarias do Pleno e das comisións sectoriais efectuaranse, polo menos, con sete días de antelación á data da reunión. Para as extraordinarias poderá reducirse este prazo, que en ningún caso será inferior a un día antes da data da reunión.2. Para a válida constitución do Pleno ou das comisións sectoriais, en primeira convocatoria será necesaria a presenza do presidente e do secretario, ou persoas que os substitúan, e da metade máis un dos seus membros. En segunda convocatoria, que se entenderá producida con carácter automático transcorridos quince minutos da primeira, bastará coa asistencia, ademais do presidente e do secretario, da terceira parte dos seus membros.3. No caso da falta de designación dos vogais por algunha organización ou asociación, ou por algunha comisión sectorial respecto dos vogais do Pleno, adaptaranse os quórums ao número de vogais designados efectivamente. Os acordos, tanto no Pleno como nas comisións sectoriais, serán adoptados pola maioría simple dos seus membros.1. Para a análise e o estudo de temas concretos, no Pleno e nas comisións sectoriais poderán constituírse grupos de traballo de carácter temporal ou permanente, integrados por un mínimo de tres e un máximo de cinco membros, aos que poderán asistir os técnicos e expertos na materia designados pola presidencia do Pleno ou da comisión sectorial, por proposta do grupo de traballo.2. Cada grupo de traballo designará de entre os seus membros un coordinador, que presentará ao Pleno ou á comisión sectorial os traballos realizados ou as súas conclusións.1. Os informes ou ditames que poida emitir o Consello Local de Pesca no desempeño das súas funcións serán facultativos e non vinculantes.2. O prazo máximo establecido para a súa emisión non poderá exceder os dous meses. Transcorrido o prazo sen emitir o informe ou ditame, entenderase que non existe ningunha obxección á cuestión suscitada. O Consello Escolar Municipal de Riveira (CEMR) constitúese como órgano de consulta e participación dos sectores afectados na programación do ensino non universitario e na planificación dos centros escolares no seu ámbito municipal. En todo o referido ao seu funcionamento aterase ao disposto nas presentes normas, á lexislación vixente en cada momento que lle sexa de aplicación e ao que acorde a Corporación Municipal nas súas competencias. As finalidades do CEMR serán as de estudo, asesoramento e emisión de propostas á Corporación Municipal e á Administración Educativa sobre todos os aspectos do ensino non universitario que incidan na nosa poboación, buscando a máxima participación de todos os cidadáns, entidades e organismos interesados no feito educativo. O CEMR é un órgano de participación para a planificación e intervención educativa non universitaria que desenvolve as funcións que lle son propias de asesoramento, consulta, propostas e información nas seguintes cuestións: a) Convenios e acordos de colaboración coa Consellería de Educación e Ordenación Universitaria ou calquera outra administración pública, que afecten ao ensino dentro do ámbito municipal. b) Actuacións e normas municipais que afecten aos servizos educativos complementarios e extraescolares con incidencia no funcionamento dos centros docentes, tales como transporte escolar, comedores, servizos de limpeza e conservación, e persoal non docente dependente do Concello de Riveira. c) Actuacións e normas municipais que afecten ou que favorezan a ocupación real das prazas escolares coa finalidade de mellorar o rendemento educativo e, no seu caso, facer efectiva a obrigatoriedade do ensino. d) Localización dos centros docentes dentro da demarcación municipal. e) Prioridade nos programas e actuacións municipais que afecten á conservación, vixilancia e mantemento axeitado dos centros docentes, de acordo coas competencias que a lexislación outorgue aos concellos en cada momento. f) Fomento de actividades que tendan a mellorar a calidade educativa, especialmente no que respecta á adaptación da programación ao medio. g) Competencias educativas que afecten ao ensino non universitario e que a lexislación lle outorgue aos municipios. h) Uso de centros de ensino público en horario non lectivo para a realización de actividades educativas para a comunidade. i) Calquera outro asunto que pola súa importancia para a vida escolar do concello, lle sexa consultado. l) Na programación de investimentos en materia educativa. A Administración educativa e a Corporación Municipal deberán consultar co CEMR as cuestións que estén establecidas legalmente, e este poderá elevar informes ou propostas para o mellor funcionamento do sistema educativo. O Consello elaborará, ao finalizar o curso escolar, un informe sobre o estado do ensino no municipio de Riveira, que lle enviará á Corporación Municipal e á Administración educativa. A Corporación municipal deberá someter á consideración do Consello cantas cuestións estime pertinentes. O Consello Escolar Municipal de Riveira está constituído por: - O Alcalde/sa do concello, ou calquera membro da corporación en quen delegue, que será o presidente ou presidenta. - 10 persoas do corpo docente do ensino non universitario, dos que 6 serán do ensino público e 4 do ensino privado; todos eles propostos polos sindicatos ou asociacións profesionais, segundo a representatividade obtida nas eleccións sindicais do municipio. - 6 pais ou nais de alumnos/as propostos polas federacións ou polas asociacións de pais e nais de alumnos (ANPAs). - 4 alumnos/as elixidos polos representantes do alumnado dos consellos escolares do municipio. - 10 membros elixidos segundo o que dispoña a Corporación municipal, de acordo co establecido no artigo 16.1. b) da Lei do Parlamento de Galicia 3/1986, do 18 de decembro. - 1 representante da administración educativa designado polo Delegado ou Delegada Provincial da Consellería de Educación e Ordenación Universitaria. A renovación dos membros do consello farase en función da forma en que foran promovidos a el. Os conselleiros que o sexan en virtude da representación que teñan, perderán a condición de tales no momento de cesaren como representantes dos seus colectivos ou no momento en que as súas organizacións perdan a representatividade que lles permitíu nomealos. Os alumnos cesarán como conselleiros no momento en que se convoquen eleccións aos seus postos por se ter constituídos novos Consellos escolares nos centros. Cando se constitúa unha nova Corporación municipal cesarán os dez conselleiros elixidos por disposicións emanadas da anterior Corporación. Os órganos do Consello Escolar Municipal de Riveira son o Pleno, a Comisión permanente e as Comisións de traballo.1.- A presidencia do Consello Escolar municipal recae no Alcalde/sa da Corporación ou no concelleiro en quen delegue.2.- Correspóndelle ao presidente: a) Representar o Consello Escolar Municipal b) Convocar e presidir as sesións e moderar os debates do Pleno e das Comisións c) Establecer a orde do día das sesións d) Velar polo cumprimento dos acordos tomados nas reunións do Consello e) Dirimir, con voto de calidade, as votacións nos casos de empate.1.- O Pleno e a Comisión permanente do Consello Escolar municipal contarán cun secretario/a e asesor/a en educación.2.- O secretario e o asesor en educación do Consello Escolar municipal serán técnicos ao servizo da Corporación Municipal 3.- Son funcións do secretario/a: a) Asistir con voz pero sen voto ás reunións do Pleno e da Comisión Permanente b) Levantar acta das sesións c) Expedir certificacións dos actos e acordos do Consello, coa conformidade do presidente d) Custodiar as actas das sesións e) A tramitación administrativa dos expedientes derivados dos acordos plenarios f) Tramitar as convocatorias coa correspondente orde do día, por orde do seu presidente/a g) Preparar a documentación necesaria para os membros do Consello h) Calquera outra función relativa a funcións xenéricas de Secretaría, que lle encomende o Consello Escolar Municipal.4.- Son funcións do asesor/a en educación: a) Asistir con voz pero sen voto ás reunións do Pleno e da Comisión Permanente e aquelas comisións de traballo nas que se requira a súa presenza. b) Asesoramento, documentación e achega de propostas. O Pleno é o órgano de decisión e formación da vontade do Consello Escolar Municipal de Riveira. Estará integrado por todos os membros do mesmo, baixo a dirección do seu presidente e asistido polo secretario/a e un técnico/a en educación ao servizo da Corporación Municipal. Para a constitución inicial do Pleno será necesario que asistan polo menos os 2/3 dos membros que o compoñen. De non acadarse o quórum establecido, procederase a unha nova convocatoria no prazo de sete días, requiríndose neste suposto a asistencia da maioría absoluta dos seus membros. Son competencias do Pleno: a) Debater e aprobar os informes e ditames referidos nos puntos terceiro e cuarto deste regulamento. b) Elixir os membros da Comisión Permanente. c) Ratificar os presidentes da cada unha das Comisións de Traballo. d) Aprobar a creación das Comisións de Traballo. e) Aprobar a memoria anual de actuación. f) Aprobar o informe anual sobre a situación do ensino non universitario no municipio 1.- A Comisión permanente estará composta por: a) O presidente do Consello. b) O representante da administración educativa c) Tres profesores dos niveis educativos correspondentes ao ámbito do ensino non universitario propostos por sindicatos ou asociacións profesionais elixidos de entre os dez profesores membros do Consello Escolar, por eles mesmos d) Dous pais/nais de alumnos/as elixidos de entre os seis membros do Consello Escolar, por eles mesmos e) Un conselleiro pertencente ao grupo de alumnos elixido por eles mesmos e de entre os seus integrantes f) Tres conselleiros elixidos de entre os membros elixidos segundo o que dispoña a corporación municipal 2.- O secretario/a do Consello Escolar Municipal o será tamén da Comisión Permanente.3.- Á Comisión Permanente correspóndenlle as seguintes funcións: - A elaboración da proposta do informe anual sobre o estado do ensino no municipio, que se someterá á aprobación do Pleno - Propoñer a convocatoria das reunións do Pleno con carácter extraordinario - Coordinar, no seu caso, os estudos das comisións de traballo constituídas - Elaborar as propostas para a súa elevación ao Pleno - Propoñer a asistencia ao pleno de técnicos, expertos ou asesores externos. - Elaborar ou, no seu caso, efectuar o seguimento dos ditames, estudos ou informes que deba remitir o Consello que se someterán á aprobación plenaria 1.- Poderán constituírse comisións de traballo, fixándose na súa creación o seu cometido, a súa duración e os seus compoñentes, asegurando a representación nas mesmas de todos os sectores.2.- En cada comisión de traballo haberá un/unha presidente/a, secretario/a e cando menos tres (3) vogais. -O presidente/a da Comisión será elixido no seu seo, e ratificado polo Pleno do CEMR. Será membro da Comisión Permanente e portavoz da Comisión diante do Pleno. -O secretario/a da Comisión, que será designado polo presidente/a desa comisión, levantará acta de cada unha das reunións e a orde do día de cada unha delas.1.- As sesións do Pleno do Consello poderán ser ordinarias ou extraordinarias 2.- O Pleno reunirase en sesión ordinaria unha vez cada 3 meses, sendo a primeira ao comezo do curso escolar e a última ao remate do mesmo.3.- Reunirase con carácter extraordinario a iniciativa do presidente/a ou cando o solicite unha cuarta parte dos seus compoñentes ou a proposta da Comisión Permanente.1.- A Comisión Permanente reunirase cantas veces sexan necesarias para entender dos asuntos da súa competencia e, en todo caso, con carácter previo á celebración do Pleno do Consello Escolar Municipal.2.- A Comisión Permanente tamén se reunirá cando o solicite un terzo dos seus membros. As convocatorias do Pleno e da Comisión permanente efectuaranse polo presidente e se remitirá aos compoñentes dos ditos órganos con, polo menos, sete días hábiles de antelación. A convocatoria conterá a Orde do Día e a data, hora e lugar da súa celebración. A documentación específica sobre os asuntos a tratar estará a disposición dos compoñentes do órgano na Secretaría do Consello. Así mesmo, a convocatoria que conterá a Orde do Día e a data, hora e lugar da súa celebración poderá serlle notificada aos membros que formen parte do Pleno e da Comisión permanente mediante comunicación por correo electrónico se é que manifestaran previamente tal medio como o cauce elexido para tal notificación e co cumprimento dos requisitos legalmente esixidos para quedar debidamente acreditada a súa práctica. Dita convocatoría poderá facerse pública a través da correspondente páxina web habilitada ao efecto. As sesións do Pleno e da Comisión permanente celebraranse en primeira convocatoria, sempre que concorra a maioría absoluta dos seus membros e, en segunda, media hora despois da anunciada, se asisten polo menos o presidente, o secretario e un terzo dos seus membros. Se unha vez comezada a reunión, a abandonase algún dos seus membros, poderá continuarse sempre que se manteña o quórum previsto para a segunda convocatoria.1.- O presidente/a abrirá, suspenderá e levantará as reunións.2.- O presidente/a dirixirá os debates, velará polo mantemento da orde da sesión, concederá ou retirará o uso da palabra na orde en que se pida e porá a votación os asuntos obxecto de debate e proclamará os resultados.1.- Os acordos adoptaranse por maioría dos votos dos membros presentes, dirimindo o presidente/a os empates mediante o seu voto de calidade.2.- O voto é persoal e indelegable. As votacións faranse a man alzada, levantado primeiro a man quen estean a favor, despois quen estean en contra e finalmente os que se absteñan.1.- De cada reunión levantarase unha acta na que deberá figurar as seguintes mencións: - Lugar da reunión - Data e hora de comezo - Asistentes á sesión, membros que escusan a súa asistencia e dos membros que falten sen causa - Carácter ordinario ou extraordinario da sesión e se esta se celebra en primeira ou segunda convocatoria - Asistencia do secretario/a - Asuntos que se examinan, opinións sintetizadas dos membros que interviñeron -Votacións que se verifiquen, facendo constar os votos afirmativos ou negativos e as abstencións - Acordos adoptados - Hora en que se levante a sesión 2.- Cando non se celebre a reunión por calquera motivo, o/a secretario/a suplirá a acta cunha dilixencia autorizada coa súa sinatura e co visto e prace do presidente/a, na que se farán constar as causas da súa non celebración e, no seu caso, o nome dos concorrentes e dos que escusasen a súa non asistencia.3.- As actas someteranse a aprobación na seguinte sesión.4.- As actas quedarán baixo a custodia do secretario/a.5.- Unha copia da acta remitiranse aos membros que forman parte do Pleno e da Comisión permanente por correo electrónico se é que manifestaran previamente tal medio como o cauce elexido para tal notificación, e farase pública a través da páxina web habilitada ao efecto. As sesións do Pleno do Concello poden ser de tres tipos: - Ordinarias. - Extraordinarias. - De carácter urxente.1.- Son sesións ordinarias aquelas das que a súa periodicidade está preestablecida. A devandita periodicidade será fixada por acordo do propio Pleno, adoptado en sesión extraordinaria, que deberá convocar o Alcalde, dentro dos 30 días seguintes ao da sesión constitutiva da Corporación, tal e como se establece no artigo 42 do presente Regulamento, e non poderá exceder do límite dos dous meses ao que se refire o artigo 210.2. a) da Lei 5/97.2.- No acordo do Pleno estableceranse os días e horas nos que terán lugar as devanditas sesións, que poderán ser modificadas en calquera momento posterior por novo acordo plenario. Igualmente o Alcalde, por propia iniciativa ou por pedimento da Xunta de Voceiros, por causa xustificada, poderá variar o día ou a hora dalgunha sesión, arredándoa só o indispensable do día fixado polo Pleno. A Resolución que se adopte ao respecto seralles notificada aos voceiros e publicarase no taboleiro de anuncios coa maior anticipación posible.1.- As sesións extraordinarias poden ser resolutorias ou de control e fiscalización. As primeiras son aquelas nas que, logo da deliberación e debate, adóptanse acordos sobre materias de competencia municipal. As segundas son aquelas das que o seu obxecto é o control e fiscalización dos demais órganos de goberno, en cumprimento da atribución que ao Pleno lle confire o artigo 22.2. a) da Lei 7/85, do 2 de abril, reguladora das bases do réxime local como a que ten por obxecto a moción de censura ao Alcalde.2.- As sesións extraordinarias convócanse polo Alcalde con tal carácter a iniciativa propia ou por pedimento da cuarta parte, cando menos, do número legal dos membros da Corporación, sen que ningún concelleiro poida solicitar máis de tres anualmente. Tal solicitude deberase facer por escrito no que se razoe o asunto ou asuntos que a motiven, asinado persoalmente por todos os concelleiros que a subscriben e acompañado de todos os documentos que sirvan de antecedentes para poder adoptar a proposta ou propostas de decisións que se formulen, e que deberán estar ao dispor dos concelleiros desde o momento da convocatoria. O Alcalde poderá non convocar o Pleno solicitado, se os asuntos a tratar non son de competencia plenaria ou infrinxen a lexislación aplicable para o efecto. Neste suposto, no prazo dos catro días hábiles seguintes ao pedimento, e logo do informe da Secretaría para o efecto, ditará Resolución, que deberá ser motivada, denegando a solicitude da convocatoria, e con ofrecemento dos recursos correspondentes. No suposto de que a solicitude presentase algún defecto de forma ou non estivese acompañada dos documentos aos que se fai referencia no epígrafe primeiro desta alínea, concederase un prazo de dous días para a emenda, e de non se cumprir, o Alcalde deberá, no prazo dos catro días seguintes ao requirimento da emenda, ditar Resolución motivada pola que se efectúe ou se denegue a convocatoria. Contra a denegación expresa da solicitude da convocatoria, poderán interpoñerse polos interesados os correspondentes recursos, sen prexuízo de que a Administración do Estado ou da Comunidade Autónoma respectiva podan facer uso das facultades ás que se refire o artigo 65 da Lei 7/85, do 2 de abril, reguladora das bases do réxime local.3.- A convocatoria da sesión extraordinaria a instancia dos membros da Corporación deberase efectuar dentro dos catro días hábiles seguintes ao pedimento, salvo cando se deba emendar algún defecto na solicitude ou falta de documentación, que se contará desde o requirimento para a emenda, e a realización non poderá demorarse por máis de quince días hábiles desde que o escrito tivese entrada no Rexistro xeral, non podendo incorporarse o asunto á orde do día dun Pleno ordinario ou doutro extraordinario con máis asuntos se non o autorizan expresamente os solicitantes da convocatoria.4.- Se o Alcalde non convocase o Pleno extraordinario solicitado polo número de concelleiros indicado, dentro do prazo sinalado, quedará automaticamente convocado para o décimo día hábil seguinte ao do remate do devandito prazo, ás doce horas, o que será notificado polo secretario/a da Corporación a todos os membros dela o día seguinte do remate do prazo citado anteriormente. En ausencia do Alcalde ou de quen legalmente o substitúa, o Pleno quedará validamente constituído sempre que asistan á sesión un tercio do número legal dos membros del, sendo neste caso presidido polo membro da Corporación de maior idade entre os presentes.1.- Son sesións extraordinarias de carácter urxente as convocadas polo Alcalde cando a urxencia do asunto ou asuntos que hai que tratar non permitan convocar a sesión extraordinaria coa antelación mínima dos dous días hábiles esixida pola Lei 7/85, do 2 de abril, reguladora das bases do réxime local.2.- Neste caso, ademais de que a convocatoria deberá ser motivada, debe incluírse como primeiro punto da orde do día o pronunciamento do Pleno sobre a urxencia de todos os asuntos incluídos na convocatoria. Se esta non resulta apreciada por maioría simple del, levantarase de seguido a sesión.1.- O Pleno realizará as súas sesións na Casa do Concello, agás os supostos de forza maior nos que, a través da convocatoria ou dunha Resolución do Alcalde ditada previamente e notificada a todos os membros da Corporación, poderase habilitar outro edificio ou local para tal efecto. En todo caso, farase constar na acta esta circunstancia. Verificadas en distinto lugar, as sesións serán nulas.2.- En lugar preferente do Salón de sesións estará colocada a efixie de S. M. El-Rei.1.- Correpóndelle ao Alcalde convocar todas as sesións do Pleno. Só a convocatoria das sesións extraordinarias urxentes, deberá ser motivada.2.- Á convocatoria das sesións achegarase a orde do día comprensiva dos asuntos que se van tratar co suficiente detalle, e mais os borradores das actas das sesións anteriores que deban ser aprobadas na sesión.3.- Xunto á convocatoria do Pleno ordinario e extraordinario, convocarase tamén ás Comisións Informativas correspondentes, que poderá realizarse nunha única convocatoria. Neste suposto, a convocatoria deberá notificarse cunha antelación mínima de dous días hábiles á realización das Comisións Informativas e da sesión do Pleno. Salvo que exista unha causa excepcional apreciada polo Alcalde, non poderán coincidir, no mesmo día, a realización do Pleno e das Comisións Informativas convocadas para o efecto. Para o Pleno do orzamento, a notificación á Comisión Informativa correspondente deberá facerse cun mínimo de cinco días hábiles á celebración dela.4.- A convocatoria, orde do día e borradores das actas do Pleno e Comisións Informativas deberán serlles notificadas aos concelleiros no lugar que estes designen, dentro do termo municipal. Así mesmo a convocatoria, orde do día e borradores das actas do Pleno e Comisións Informativas, deberán serlles notificadas aos concelleiros mediante comunicación por correo electrónico si é que manifestaran previamente tal medio como o cauce elexido para tal notificación e co cumprimento dos requisitos legalmente esixidos para quedar debidamente acreditada a súa práctica.5.- Entre a convocatoria e a realización da sesión, non poderán transcorrer menos de dous días hábiles, contados desde a notificación, agás no caso das sesións extraordinarias urxentes.1.- A convocatoria para unha sesión, ordinaria ou extraordinaria, dará lugar á apertura do correspondente expediente, no que deberá constar: a) A relación dos expedientes conclusos que a Secretaría prepare e poña ao dispor da Alcaldía. b) A fixación da orde do día polo Alcalde. c) As copias das notificacións cursadas aos membros da Corporación. d) Copia do anuncio no taboleiro de edictos do Concello. e) Minuta da acta. f) Copias dos oficios de remisión dos acordos adoptados ás Administracións do Estado e da Comunidade Autónoma. g) Publicación dos acordos no taboleiro de edictos.2.-Sendo preceptiva a notificación aos concelleiros das correspondentes ordes do día, na Secretaría Xeral deberá quedar debidamente acreditado que se cumpriu este requisito.1.- A orde do día das sesións será fixada polo Alcalde que pode ser asistido do secretario/a da Corporación. Así mesmo, poderá acadar a asistencia dos membros da Xunta de Goberno Local e consultarlle, se o estima oportuno, á Xunta de Voceiros.2.- Para a inclusión dos asuntos na convocatoría na que se establece a orde do día do Pleno non será necesario que se ditaminasen previamente polas Comisións Informativas. Non obstante, si será necesario que con anterioridade á sesión do Pleno fosen tratados e obxecto de ditame polas Comisións Informativas correspondentes. Esta norma non é de aplicación no suposto de plenos extraordinarios urxentes e mocións presentadas fóra da orde do día.3.- De conformidade co anterior, para que poidan incluirse no orde do día dunha sesión os expedientes deberán estar en poder do secretario/a da Corporación tres días antes polo menos do sinalado para celebrala, co fin de que o secretario/a, poida sometelo á consideración do Alcalde para a súa inclusión, se é procedente, na orde do día das Comisións Informativas e do Pleno de acordo co artigo 177 Regulamento de Organización, Funcionamento e Réxime Xurídico das Entidades Locais.4.- Nas sesións ordinarias poderán tratarse, por razóns de urxencia, asuntos non comprendidos na orde do día que se achegaba á convocatoria e que non teñan cabida no punto de rogos e preguntas. Non obstante, requirirase que o Pleno, por maioría absoluta, ratifique a declaración da urxencia e, polo tanto, a procedencia do seu debate. Refírese este punto ás proposicións e propostas definidas no artigo 116.1. c) do presente Regulamento.5.- Tendo en conta o establecido no artigo 46.2. e) da lei 7/85, do 2 de abril, reguladora das bases do réxime local, nos plenos ordinarios incluiranse sempre os puntos de mocións, rogos e preguntas. Refírese este punto aos rogos e preguntas definidas no artigo 116.1. f) e g) do presente Regulamento, e ás mocións definidas no artigo 126.2 do presente Regulamento. Serán nulos os acordos adoptados en sesións extraordinarias sobre asuntos non comprendidos na súa convocatoria, así como os que se adopten en sesións ordinarias sobre materias non incluídas na respectiva orde do día, salvo especial e previa declaración da urxencia feita polo Pleno, co voto favorable da maioría absoluta do número legal dos membros da Corporación.1.- Toda a documentación dos asuntos incluídos na orde do día que debe servir de base e, se é o caso, votación, deberá estar ao dispor dos concelleiros desde o mesmo día da convocatoria nas oficinas da Secretaría Xeral da Corporación, en horario de 8.00 ata as 15.00 horas. Os sábados a documentación porase ao dispor dos concelleiros no Rexistro Xeral de Entrada, das 9.00 ás 13.00 horas.2.- Calquera concelleiro poderá, en consecuencia, examinala e mesmo obter copias de documentos concretos que a integren, pero os orixinais non poderán saír do lugar no que se atopen postos de manifesto. Non obstante, poderanse examinar igualmente no salón de sesións da Casa do Concello.1.- As convocatorias das sesións, as ordes do día, mocións, votos particulares, propostas de acordo e ditames das comisións de estudo, informe ou consulta redactaranse en lingua galega, sen prexuízo de que se redacten, ademais, en castelán.2.- Nos debates utilizarase preferentemente a lingua galega, sen prexuízo de poder utilizar o castelán.1.- Toda sesión, ordinaria ou extraordinaria, deberá respectar o principio de unidade de acto, polo que se deberá levantar dentro do mesmo día en que se iniciase. Non obstante, poderase alongar, con carácter excepcional, a criterio da Alcaldía.2.- Os asuntos incluídos na orde do día que non puidesen ser debatidos e resoltos, deberanse incluír na orde do día da seguinte sesión que se realice, ordinaria ou extraordinaria.3.- Durante o transcurso da sesión, o Alcalde poderá acordar interrupcións de duración non superior aos trinta minutos, para permitir as deliberacións dos grupos por separado sobre a cuestión debatida, ou para descanso nos debates.1.- Serán públicas as sesións do Pleno. Non obstante, poderá ser secreto o debate e mais a votación daqueles asuntos que poidan atinxir o dereito fundamental dos cidadáns ao que se refire o artigo 18.1 da Constitución Española, cando así se acorde por maioría absoluta.2.- Para ampliar a difusión auditiva ou visual do desenvolvemento das sesións, poderanse instalar sistemas megafónicos ou circuitos pechados de televisión.3.- O público asistente ás sesións non poderá intervir nestas, nin tampouco poderán permitirse manifestacións de agrado ou desagrado, podendo o Alcalde proceder, en casos extremos, á expulsión do asistente que por calquera causa impida o normal desenvolvemento da sesión. Sen prexuízo disto, unha vez levantada a sesión, a Alcaldía pode establecer unha rolda de consultas polo público asistente sobre temas concretos de interese municipal que, previamente a convocatoria do pleno, fosen presentadas no Rexistro Xeral. Os membros da Corporación tomarán asento no salón de sesións unidos ao seu grupo. A orde de colocación dos grupos determinarase polo Alcalde, oídos os voceiros, tendo preferencia o grupo formado polos membros da lista que obtivese maior número de votos. En calquera caso, a colocación dos membros corporativos tenderá a facilitar a emisión e reconto dos votos.1.- Para a válida constitución do Pleno requírese a asistencia dun tercio do número legal dos membros da Corporación. Este quórum deberase manter durante toda a sesión. En todo caso requírese a asistencia do Alcalde e do secretario/a da Corporación, ou de quen legalmente os substitúa.2.- A ausencia dun ou de varios concelleiros, unha vez iniciada a deliberación do asunto, equivale á abstención na votación, salvo que se incorpore a tempo de emitir o seu voto. Entenderase iniciada a deliberación: - De se producir debate con intervencións dun ou varios concelleiros. - Se ninguén pedise a palabra nin fixese uso dela o Alcalde, cando rematase a lectura da proposta do acordo do asunto correspondente á orde do día.3.- Se en primeira convocatoria non existise o quórum necesario segundo o disposto na alínea 1ª, entenderase convocada automaticamente a sesión á mesma hora, dous días despois. Se tampouco entón acadase o quórum necesario, o Alcalde deixará sen efecto a convocatoria, pospoñendo o estudo dos asuntos incluídos na orde do día para a primeira sesión que se realice con posterioridade, sexa ordinaria ou extraordinaria.1.- O disposto anteriormente enténdese sen prexuízo de que, cando os asuntos incluídos nunha sesión, ou algún deles, esixan un número especial de concelleiros para os efectos do quórum de votación, se estará ao disposto no artigo 109.4 do presente Regulamento e se reiterarán as convocatorias do Pleno tantas veces como fose necesario ata acadar o devandito quórum.1.- Salvo que o Alcalde dispoña outra cousa, a orde na que se deben tratar os asuntos é a seguinte: a) Aprobación da acta ou actas das sesións anteriores. b) Os asuntos incluídos na orde do día, obxecto de ditame polas Comisións Informativas. Nas sesións ordinarias incluiranse ademais, despois dos anteriores: a) As mocións e propostas urxentes que non consten na orde do día. b) Informes da Alcaldía. c) Rogos e preguntas.2.- Así pois, as sesións comezarán preguntando o Alcalde se algún membro da Corporación ten que formular algunha observación á acta da sesión anterior que se distribuíse coa convocatoria. Se non houbese observacións, considerarase aprobada. Se as houbese, debatiranse e decidiranse as rectificacións que fosen procedentes. En ningún caso poderase modificar o fondo dos acordos adoptados e só caberá emendar os erros materiais ou de feito. Ao sinalar, en cada acta, a lectura e aprobación da anterior, consignaranse as observacións e rectificacións practicadas.3.- Todos os asuntos debateranse e votaranse pola orde na que estivesen relacionados na orde do día.4.- Malia o disposto no número anterior, o Alcalde pode alterar a orde dos temas, ou retirar un asunto cando a súa aprobación esixise unha maioría especial e esta non existise no momento de se constituír o Pleno.5.- Nas sesións ordinarias, concluso o exame dos asuntos incluídos na orde do día e antes de pasar aos puntos de informes e rogos e preguntas, o Alcalde preguntará se algún grupo político desexa someter á consideración do Pleno por razóns de urxencia, algún asunto non comprendido na orde do día que se achegaba á convocatoria e que non teña cabida no punto de rogos e preguntas. Se así fose, o voceiro do grupo propoñente xustificará a urxencia da proposición e o pleno votará, acto seguido, sobre a procedencia do seu debate. Se o resultado da votación fose positivo, por maioría absoluta do número legal dos membros da Corporación, seguirase o procedemento previsto no artigo 111 e seguintes deste Regulamento. O Alcalde poderá limitar ata un máximo de unha as mocións que presente un grupo municipal nun mesmo Pleno ordinario. O disposto nesta alínea non será de aplicación, en ningún caso, ás mocións de censura, das que a súa tramitación, debate e votación se rexerán polo disposto no artigo 130 deste Regulamento.1.- Calquera concelleiro poderá pedir, durante o debate, a retirada dalgún expediente incluído na orde do día, para o efecto de que se lle incorporen documentos ou informes, e tamén que o expediente quede encol da mesa, aprazándose a súa discusión para a seguinte sesión. En ambos os dous casos, a petición será votada, logo de rematar o debate e antes de proceder á votación sobre o fondo do asunto. Se a maioría simple votase a prol do pedimento, non haberá lugar a votar a proposta do acordo.2.- No suposto de que se trate de asuntos non incluídos na orde do día que requiran informe preceptivo do secretario/a ou do interventor/a, se non o puidesen emitir no mesmo acto, deberán solicitar do Alcalde que se aprace o seu estudo, quedando encol da mesa ata a próxima sesión. Cando o devandito pedimento non fose atendido, o secretario/a farao constar expresamente na acta.1.- A consideración de cada punto incluído na orde do día comezará mediante a exposición do asunto polo Alcalde, quen o poderá delegar no voceiro do grupo municipal gobernante, ou no concelleiro-delegado, segundo o tema de que se trate, ou solicitarlle ao secretario/a que proceda, sen máis, a ler o ditame formulado pola Comisión Informativa correspondente. Por pedimento de calquera grupo, deberase dar lectura integra a aquelas partes do expediente ou do ditame que se considere conveniente para a súa mellor comprensión. No suposto de propostas ou mocións presentadas polos grupos políticos, a exposición farase polo voceiro do grupo propoñente, ou polo concelleiro en quen delegue, segundo o previsto no artigo 10.2 do presente Regulamento, ou por delegación efectuada no propio acto.2.- Se ninguén solicitase a palabra tras da lectura, o asunto someterase directamente a votación.1.-De se promover debate, as intervencións serán ordenadas polo señor Alcalde, consonte as seguintes regras: a) Só se fai uso da palabra logo da autorización do Alcalde. b) O goberno municipal poderá facer uso dunha primeira rolda de explicación dos ditames ou propostas antes de se iniciar o debate dos asuntos cando así o estime oportuno. c) No debate, os diversos grupos consumirán unha primeira rolda. No suposto de que por un grupo político, ademais de intervir o voceiro, interveñan tamén outros concelleiros, deberanse repartir o tempo, de xeito que non se poidan exceder do máximo sinalado. d) Quen se considere aludido por unha intervención, poderá solicitar do Alcalde que se conceda unha rolda por alusións, que será breve e concisa. e) Se o solicitase algún grupo, o Alcalde poderá proceder a unha segunda rolda. Consumida esta, o Alcalde pode dar por rematada a discusión, que se pechará cunha intervención do propoñente, na que brevemente ratificará ou modificará a súa proposta. f) Non se admitirán outras intervencións que as do Alcalde para chamar á orde ou á cuestión debatida. O Alcalde velará para que todas as intervencións teñan unha duración igual.2.- Os membros da Corporación poderán en calquera momento do debate pedir a palabra para formular unha cuestión de orde, invocando para o efecto a norma da que reclama a súa aplicación. O Alcalde resolverá o que sexa procedente sen que por este motivo se principie debate ningún.3.- O secretario/a e mais o onterventor/a poderán intervir cando fosen requiridos polo Alcalde por razóns de asesoramento técnico ou aclaración de conceptos. Cando os devanditos funcionarios entendan que no debate se formulou algunha cuestión sobre a que se poida dubidar sobre a súa legalidade ou puidese ter implicacións económicas, poderán solicitarlle ao Alcalde o uso da palabra para asesorar a Corporación.1.- Nas deliberacións poderá intervir cada grupo municipal mediante o voceiro ou mediante outros membros, consumindo rolda no primeiro lugar o grupo minoritario e despois os maioritarios, de menor a maior segundo o número de concelleiros. No suposto de que dous ou máis grupos tivesen o mesmo número de concelleiros, intervirá primeiro o voceiro ou concelleiro do grupo que obtivese nas eleccións un menor número de votos, e así sucesivamente.2.- A intervención normal de cada grupo non excederá de cinco minutos. Non obstante, naqueles temas que pola súa importancia ou complexidade así o requiran, e por pedimento de calquera voceiro, o Alcalde notificaralle ao Pleno a duración das intervencións antes de comezaren estas.3.- No suposto de que se concedese unha segunda rolda, terá unha duración máxima de tres minutos por cada grupo.4.- A duración máxima da rolda por alusións será de dous minutos.5.- O tempo que lle corresponda ao grupo mixto poderase repartir por igual entre os representantes das listas que o integren.6.- O Alcalde poderá acordar, durante o transcurso da sesión, que se interrompa esta para permitir as deliberacións dos grupos sobre a cuestión debatida ou para descanso dos debates. Estas interrupcións non terán duración superior a trinta minutos.1.- O Alcalde poderá chamar á orde a calquera membro da Corporación que: a) Profira palabras ou verta conceptos ofensivos á dignidade da Corporación ou dos seus membros, das institucións públicas ou de calquera outra persoa ou entidade. b) Produza interrupcións ou de calquera outro xeito altere a orde das sesións. c) Pretenda facer uso da palabra sen que lle fose concedida ou unha vez que lle fose retirada.2.- Logo de tres chamadas á orde na mesma sesión (ou dúas chamadas á orde no debate dun mesmo asunto), coa advertencia na segunda, das consecuencias dunha terceira chamada, o Alcalde poderá ordenarlle a un concelleiro que abandone o local no que se estea a realizar a reunión, adoptando as medidas que considere oportunas para facer efectiva a expulsión, auxiliándose, se é o caso, da Policía Municipal.3.- No caso de que o concelleiro se negase a abandonar o Pleno, e co fin de evitar liortas, o Alcalde poderá ordenar que continúe a sesión, considerando expulsado ao concelleiro afectado, sen que se recollan na acta as posibles intervencións que efectúe desde o momento no que se lle considerou expulsado, sen que, por outra banda, poida votar.4.- O Alcalde poderá optar tamén, por impoñerlles sancións económicas aos concelleiros que non respecten o establecido neste artigo, sen que exceda a devandita multa do máximo establecido na disposición adicional única da Lei 11/99, de modificación da Lei 7/85, do 2 de abril, reguladora das bases do réxime local. Nos supostos nos que, de conformidade co establecido no artigo 76 da Lei 7/85, do 2 de abril, reguladora das bases do réxime local, algún membro da Corporación se deba abster de participar na deliberación e votación, deberá abandonar o salón mentres se discuta e vote o asunto, agás que se trate de debater a súa actuación como corporativo, en que terá dereito a permanecer e defenderse.1.- Para os efectos do desenvolvemento das sesións e para definir o carácter das intervencións dos membros da Corporación, utilizarase a seguinte terminoloxía: a) Ditame: é a proposta sometida ao Pleno logo do estudo do expediente pola Comisión Informativa. Contén unha parte expositiva e un acordo que se deba adoptar. b) Proposta: é a que se somete ao Pleno polo equipo de goberno, relativa a un asunto incluído na orde do día que acompaña á convocatoria do Pleno. Para a inclusión das propostas, na convocaroria que se establece a orde do día do Pleno, non será necesario que se dictaminasen previamente polas Comisións Informativas, non obstante, si será necesario que con anterioridade á sesión do Pleno fosen tratados e obxecto de ditame polas Comisións Informativas correspondentes, tal e como se establece no artigo 100.2 do presente Regulamento. Conterá unha parte expositiva ou xustificación e un acordo ou acordos que se deban adoptar. Non procederá entrar a debater nin votar unha proposta sen que previamente o Pleno, por maioría simple, ratificase a súa inclusión na orde do día dun Pleno extraordinario urxente. c) Proposición: é a que se somete ao Pleno polos grupos politicos, relativa a un asunto incluído na orde do día que acompaña á convocatoria do Pleno. Para a inclusión das propostas, na convocaroria que se establece a orde do día do Pleno, non será necesario que se dictaminasen previamente polas Comisións Informativas, non obstante, si será necesario que con anterioridade á sesión do Pleno fosen tratados e obxecto de ditame polas Comisións Informativas correspondentes, tal e como se establece no artigo 100.2 do presente regulamento. Igualmente é a proposta que se somete directamente ao coñecemento do Pleno polos grupos políticos, tal e como se establece nos artigos 100.4 e 109.5 do presente Regulamento; non obstante se require que o Pleno, por maioría absoluta, ratifique a declaración de urxencia e, polo tanto, a procedencia do seu debate. As proposicións formularanse mediante un escrito dirixido ao Alcalde, e conterán unha parte expositiva ou xustificación, e proposta de acordo ou acordos que se deban adoptar. Deberanse presentar no Rexistro Xeral de Entrada cunha antelación de tres días á sesión do Pleno onde se vaian tratar, e entregaránselles, o máis axiña posible, aos voceiros dos grupos municipais. Malia o anterior, e cando a propia urxencia do asunto que hai que tratar non permita formular a proposición por escrito e coa antelación establecida, poderase formular oralmente ante a Corporación. Como se fixo constar no artigo 109.5 do presente Regulamento, o Alcalde poderá limitar ata un máximo de unha as proposicións que presente un grupo municipal nun mesmo pleno ordinario. En caso de presentar unha proposición mais dun grupo municipal, trataranse en primeiro lugar as do grupo máis representativo en relación coa composición da Corporación e así sucesivamente ata concluír co grupo mixto. Se varios grupos tivesen o mesmo número de concelleiros, darase preferencia á lista máis votada. d) Voto particular: é a proposta de modificación dun ditame formulada por un membro que forma parte da Comisión Informativa. Deberá achegarse ao ditame desde o día seguinte á súa aprobación pola Comisión, e presentarase a través do Rexistro Xeral de Entrada. Unha vez debatido o asunto, someterase primeiro a votación a proposta de modificación do ditame e de seguido a proposta obxecto de ditame pola Comisión Informativa. e) Emenda: é a proposta de modificación dun ditame ou proposición presentada por calquer grupo municipal a través do seu voceiro, e deberase facer por escrito a través do Rexistro de Entrada, antes das 15 horas do día anterior a aquel no que teña lugar a sesión, agás no suposto dos plenos extraordinarios urxentes, nos que o escrito lle será presentado ao Alcalde antes de se iniciar a deliberación do asunto. Excepcionalmente, poderanse presentar emendas de forma oral no Pleno, sempre que sexan admitidas por todos os grupos presentes. As emendas poden ser á totalidade ou a algún punto concreto do ditame. Son á totalidade as que versen sobre a oportunidade, os principios ou o espírito do ditame e propoñan a devolución dela á Comisión correspondente ou propoñan un texto completo alternativo. A aprobación da emenda levará consigo a devolución do ditame á Comisión para que ditamine sobre o novo texto. As emendas a algún punto concreto poderán ser de supresión, modificación ou adición. Nos dous últimos supostos, a emenda deberá conter o texto concreto que se propoña e non será necesaria a devolución do ditame á Comisión. O mesmo que no voto particular, votarase primeiro a emenda e de seguido a proposta obxecto de ditame pola Comisión. Por acordo de todos os grupos poderá acordarse un texto transaccionado a algún dictame dos presentados. f) Rogo: é a formulación dunha proposta de actuación dirixida a algún dos órganos de goberno municipal, e poderán ser debatidos, pero en ningún caso sometidos a votación. Poden formular rogos todos os membros da Corporación ou os grupos municipais a través dos seus voceiros. Os rogos serán tratados na mesma sesión na que se formulen, sempre e cando se presenten por escrito no Rexistro Xeral de Entrada con dous días de antelación ao da realización da sesión ordinaria. O Alcalde poderá limitar ata un máximo de tres os rogos que presente un grupo municipal nun mesmo Pleno ordinario, tendo en conta que cada rogo formulado só poderá instar unha única proposta de actuación, sen que se poidan acumular nun mesmo rogo varias peticións. O así formulado entenderase como non presentado. g) Pregunta: é calquera cuestión formulada aos órganos de goberno no seo do Pleno. Poden formular preguntas todos os membros da Corporación, ou os grupos municipais a través dos seus voceiros. As preguntas serán contestadas na mesma sesión na que se formulen, sempre e cando se presenten por escrito no Rexistro de Entrada con dous días de antelación ao da realización da sesión ordinaria. Non obstante, o Alcalde poderá deixalas para a sesión seguinte, se non dispuxese da información necesaria para o efecto. Os grupos municipais poderán, non obstante, solicitar contestación por escrito ás preguntas formuladas no Pleno ordinario. O equipo de goberno poderá aceptar o devandito pedimento ou ben contestalas oralmente no seguinte Pleno ordinario. O Alcalde poderá limitar ata un máximo de tres as preguntas que presente un grupo municipal nun mesmo Pleno ordinario, tendo en conta que cada pregunta só poderá conter unha única cuestión, non podendo acumularse nunha mesma pregunta varias cuestións. A así formulada entenderase como non presentada. Os rogos e mais as preguntas trataranse e contestaranse segundo a data de presentación no Rexistro Xeral. Tanto os rogos como as preguntas deberán ser sucintas e claras realizadas nun tempo máximo de dous minutos e formularanse polo voceiro de cada grupo ou polo concelleiro no que delegue, e serán contestadas polo Alcalde ou por delegación, polo voceiro do grupo de goberno ou polo concelleiro-delegado correspondente. No suposto de que os rogos e preguntas se efectúen oralmente, serán tratados e contestados na sesión ordinaria seguinte, salvo que o Alcalde decida que o sexan na mesma sesión.1.- Rematado o debate dun asunto, procederase á súa votación.2.- Antes de comezar a votación o Alcalde formulará clara e concisamente os termos dela e mais a forma de emitir o voto.3.- Unha vez iniciada a votación non se pode interromper por ningún motivo. Durante o desenvolvemento da votación, o Alcalde non outorgará o uso da palabra e ningún membro corporativo poderá entrar no salón ou abandonalo.4.- Rematada a votación ordinaria, o Alcalde declarará o acordado.5.- Inmediatamente de concluír a votación nominal, o secretario/a computará os sufraxios emitidos e anunciará en voz alta o seu resultado, á vista do que o Alcalde proclamará o acordo adoptado.1.- O Pleno adopta os seus acordos, como regra xeral, por maioría simple dos membros presentes. Existe maioría simple cando os votos afirmativos son máis que os negativos.2.- Entenderase por maioría absoluta cando os votos afirmativos son máis da metade do número legal dos membros da Corporación.3.- No caso de que, de acordo co procedemento establecido no parágrafo primeiro do artigo 182 da Lei Orgánica 5/1985 do 19 de xuño, do réxime electoral xeral, non quedasen máis posibles candidatos ou suplentes que se poidan nomear, os quórum de asistencia e votación previstos na lexislación vixente entenderanse automaticamente referidos ao número de feito dos membros da Corporación subsistente, de conformidade co disposto no citado precepto electoral.4.- O voto dos concelleiros é persoal e indelegable. O voto pódese emitir en sentido afirmativo ou negativo, podendo os membros da Corporación absterse de votar. Para os efectos da votación correspondente, considerarase que se absteñen os membros da Corporación que se ausentasen do salón de sesións unha vez iniciada a deliberación dun asunto e non estivesen presentes no momento da votación. No suposto de que se reintegrasen ao salón de sesións antes da votación poderán, desde logo, tomar parte nela. No caso de votacións con resultado de empate, efectuarase unha nova votación, e se persistise o empate, decidirá o voto de calidade do Alcalde. As votacións poden ser ordinarias, nominais e secretas. Son ordinarias as que se manifestan por signos convencionais de asentimento, disentimento ou abstención. Son nominais aquelas votacións que se realizan mediante chamamento por orde alfabética de apelidos e sempre en derradeiro lugar o Alcalde, e na que cada membro da Corporación, ao ser chamado, resposta en voz alta “si”, “non” ou “abstéñome”. Son secretas as que se realizan por papeleta que cada membro da Corporación vaia depositando nunha urna ou bolsa.1.- O sistema normal de votación será a votación ordinaria.2.- A votación nominal requirirá a solicitude dun grupo municipal aprobada polo Pleno por unha maioría simple en votación ordinaria. Cada concelleiro poderá solicitarlle ao secretario/a que faga constar expresamente na acta o sentido en que emitiu o seu voto, para os efectos da súa lexitimación para a impugnación dos acordos que votase en contra.3.- A votación secreta só se poderá utilizar para elección ou destitución de persoas, para a elección de Alcalde na sesión constitutiva da Corporación á que fai referencia o artigo 40 do presente Regulamento, así como no suposto previsto no artigo 70.1 da Lei 7/85, do 2 de abril, reguladora das bases do réxime local. Proclamado o acordo, os grupos que non interviñesen no debate ou que logo deste cambiasen o sentido do seu voto, poderán solicitar do Alcalde unha rolda de explicación do voto nun tempo máximo de dous minutos.1.- De conformidade co establecido no artigo 22.2. a) da lei 7/85, do 2 de abril, reguladora das bases do réxime local, correspóndelle ao Pleno, como atribución non delegable, o control e mais a fiscalización dos órganos de goberno. O devandito control e fiscalización exercerase a través dos seguintes medios: a) Coñecemento das resolucións ditadas polo Alcalde, ou en virtude de delegación, polos concelleiros delegados, desde a última sesión plenaria ordinaria. b) Formulación de rogos e preguntas. c) Formulación de mocións. d) Requirimento de presenza para información e formulación de preguntas de membros corporativos que ostenten delegación. e) Debate sobre a actuación da Xunta de Goberno Local. f) Moción de censura ao Alcalde. Respecto ao medio de control recollido na alínea a) do artigo anterior, estarase ao previsto no artigo 47 do presente Regulamento. Respecto á formulación de rogos e preguntas, estarase ao previsto no artigo 116, líneas f) e g) do presente Regulamento.1.- De conformidade co establecido no artigo 46.2 letra e) da Lei 7/85, do 2 de abril, reguladora das bases do réxime local, nos plenos ordinarios, dentro da parte dedicada ao control dos demais órganos da Corporación, garantirase de xeito efectivo a formulación de rogos, preguntas e mocións.2.- Enténdese por moción para os efectos de control e fiscalización, non as propostas que por razóns de urxencia debidamente xustificadas se propoñan polos grupos políticos nos plenos ordinarios, na parte resolutiva da sesión, antes de pasar aos puntos de rogos e preguntas, senón a proposta dun grupo político para que o equipo de goberno formule unha declaración, xuízo de actuación, ou manifeste a súa posición en relación cun tema de competencia ou interese municipal.3.- A moción formulada co devandito carácter de control e fiscalización deberase presentar no Rexistro Xeral de Entrada cunha antelación de oito días hábiles anteriores á realización da sesión plenaria ordinaria co fin de se poder recoller na orde do día da convocatoria, tal e como se establece no artigo 109.1. d) do presente Regulamento.4.- O Pleno deberá tratar se admite debatir a moción e en caso afirmativo poderá optar por formular a declaración ou manifestar a súa posición en relación co tema solicitado na mesma sesión e dentro do mesmo punto da orde do día. No suposto de que sexa admitida, concederáselle a palabra ao autor da proposta para explicar as razóns e mailo significado dela. De seguido intervirá o señor Alcalde, voceiro ou concelleiro no que delegue, co fin de que se concreten e aclaren extremos da proposta, se isto fose necesario. Poderán intervir, a seguir, durante cinco minutos cada un, todos os voceiros dos grupos políticos integrantes da Corporación, co fin de expoñer os seus puntos de vista con relación á proposta. O Alcalde poderá dar por rematado o debate e, no nome do equipo de goberno, formular a declaración que estime pertinente en relación co asunto obxecto da moción.1.- Todo membro da Corporación que por delegación do Alcalde desempeñe a responsabilidade dunha área de xestión, estará obrigado a comparecer ante o Pleno, cando este así o acorde, co obxecto de responder ás preguntas que se lles formulen sobre a súa actuación.2.- Para tal efecto, os membros da Corporación ou grupos municipais a través dos seus voceiros, poderán formular por escrito requirimento de presenza e comparecencia dos membros corporativos que exerzan delegación. O escrito presentarase polo Rexistro Xeral cunha antelación de oito días hábiles anteriores á realización da sesión plenaria ordinaria, co fin de se poder recoller na orde do día da convocatoria. O devandito escrito deberá conter as preguntas concretas das que se require información, e o nome do concelleiro do que se solicita a comparecencia.3.- Votada favorablemente a comparecencia, o concelleiro afectado poderá dar contestación na mesma sesión e dentro da mesma orde do día, ás preguntas formuladas no escrito. Neste caso, logo da exposición oral do concelleiro, poderán intervir os voceiros dos grupos municipais da Corporación por un tempo máximo de cinco minutos cada un, co obxecto de aclarar as contestacións dadas polo concelleiro, fixar posicións ou facer observacións, ás que contestará o concelleiro, dando por conclusa a comparecencia. O Alcalde, en casos excepcionais, poderá, por pedimento da Xunta de Voceiros, abrir unha rolda para que os concelleiros poidan formular preguntas ou pedir aclaracións sobre a información facilitada. O Alcalde, para o efecto, fixará un número ou tempo máximo de intervencións.4.- En caso contrario, o Alcalde incluirá o asunto na orde do día da primeira sesión ordinaria ou extraordinaria que se realice.1.- O Pleno, por proposta do Alcalde ou mediante solicitude da cuarta parte, cando menos, do número legal dos membros corporativos, poderá acordar a realización de sesión extraordinaria da que o seu obxecto sexa someter a debate a xestión da Xunta de Goberno Local.2.- O desenvolvemento da sesión á que fai referencia a alínea anterior suxeitarase ao establecido con carácter xeral, intervindo en primeiro lugar o autor da proposta para explicar o significado dela. Contestará un membro da Xunta de Goberno Local designado por esta e, despois de sendas roldas de réplica, poderán intervir os demais grupos políticos da Corporación para formularlles preguntas aos demais membros da Xunta de Goberno Local, que serán contestadas por un ou varios membros da Xunta, designados por esta tendo en conta os asuntos sobre os que se formulen as preguntas. A intervención de cada grupo político para a formulación de preguntas, non sobrepasará os cinco minutos cada un. As preguntas que se desexen formular deberanse presentar por escrito antes das 15 horas do día anterior ao da realización da sesión para o seu traslado á Xunta de Goberno Local. O desenvolvemento da sesión axustarase ao establecido no artigo 124 respecto á comparecencia dos concelleiros-delegados.3.- Como consecuencia do debate poderase presentar unha moción co obxecto de que o Pleno manifeste a súa posición sobre a xestión da Xunta de Goberno Local. Se o Pleno admite debater a moción, esta incluirase na orde do día na seguinte sesión plenaria, ordinaria ou extraordinaria.4.- Debatida a moción no pleno correspondente, o resultado da votación limitarase a manifestar a posición dos grupos políticos da Corporación, sen que con isto se poida pretender facer efectivas responsabilidades civis, penais ou administrativas, das que a súa esixencia ten outros cauces procesuais.1.- Con carácter anual e durante o primeiro semestre celebrarase unha sesión extraordinaria do Pleno dedicada ao debate do estado da cidade. Non haberá lugar a realizar o dito debate durante o ano en que se celebrasen as eleccións municipais.2.- Corresponderalle ao Alcalde a primeira exposición sobre a situación xeral da cidade e as liñas mestras da súa acción de goberno. A continuación someterase a debate a intervención do Alcalde e poderán facer uso da palabra os voceiros dos grupos políticos por tempo non superior a quince minutos cada un.3.- Finalizada a intervención dos voceiros iniciarase unha quenda de réplica a cargo do Alcalde ou do membro da Xunta de Goberno Local que libremente determine. Finalizada a réplica levantarase a sesión.4.- Neste Pleno extraordinario non se adoptarán acordos. O Alcalde pode ser destituído mediante moción de censura, da que a súa presentación, tramitación e votación rexerase polas seguintes normas: a) A moción de censura deberá ser proposta, polo menos, pola maioría absoluta do número legal dos membros da Corporación, e deberá incluír un candidato á Alcaldía, podendo selo calquera concelleiro do que a súa aceptación expresa conste no escrito de proposición da moción. b) O escrito no que se propoña a moción de censura deberá incluír as sinaturas debidamente autentificadas por notario ou polo secretario/a da Corporacón e deberase presentar perante este por calquera dos seus asinantes. O secretario/a comprobará que a moción de censura reúne os requisitos esixidos neste artigo e estenderá no mesmo acto a correspondente dilixencia acreditativa. c) O documento así dilixenciado presentarase no Rexistro Xeral da Corporación por calquera dos asinantes da moción, quedando o Pleno automaticamente convocado para as doce horas do décimo día hábil seguinte ao do seu rexistro. O secretario/a da Corporación deberá remitirlles notificación indicativa de tal circunstancia a todos os membros dela no prazo máximo dun día, contado desde a presentación do documento no Rexistro Xeral, para os efectos da súa asistencia á sesión, especificando a data e hora dela. d) O Pleno será presidido por unha Mesa de Idade integrada polos concelleiros de maior e menor idade dos presentes, excluídos o Alcalde e mailo candidato á Alcaldía, actuando como secretario/ a o que o sexa da Corporación, quen acreditará tal circunstancia. e) A Mesa limitarase a dar lectura á moción de censura, conceder a palabra durante un tempo breve, se estivesen presentes, ao candidato á Alcaldía, ao Alcalde e aos voceiros dos grupos municipais, e a someter a votación a moción de censura. O tempo de intervención para cada grupo non será superior aos dez minutos. f) O candidato incluído na moción de censura quedará proclamado Alcalde se esta prosperase co voto favorable da maioría absoluta do número legal de concelleiros que legalmente compoñan a Corporación.2.- Ningún concelleiro pode asinar durante o seu mandato máis dunha moción de censura. Para os devanditos efectos non se tomarán en consideración aquelas mocións que non se tramitasen por non reuniren os requisitos previstos na letra b) da alínea 1 deste artigo.3.- A demisión sobrevida do Alcalde non suspenderá a tramitación e votación da moción de censura.4.- O Alcalde, no exercicio das súas competencias, está obrigado a impedir calquera acto que perturbe, obstaculice ou impida o dereito dos membros da Corporación a asistir á sesión plenaria na que se vote a moción de censura e a exercer o seu dereito ao voto nela. En especial, non son de aplicación á moción de censura as causas de abstención e recusación previstas na lexislación do procedemento administrativo. En relación coa cuestión de confianza que pode formular o Alcalde ao Pleno, estarase ao previsto no artigo 197 bis da Lei Orgánica 8/99, do 21 de abril, de modificación da Lei Orgánica 5/1985, do 19 de xuño, do réxime electoral xeral.1.- De cada sesión o secretario/a estenderá acta na que deberá recoller: a) Lugar da reunión, con expresión do nome do municipio e local no que ten lugar. b) Día, mes e ano. c) Hora na que comeza. d) Nome e apelidos do Alcalde, dos membros da Corporación presentes, dos ausentes que se escusasen e dos que faltan sen escusa. e) Carácter ordinario ou extraordinario da sesión, e se ten lugar en primeira ou segunda convocatoria. f) Asistencia do secretario/a, ou de quen legalmente o substitúa, e presenza do funcionario responsable da Intervención, cando concorra. g) Asuntos que examinen, opinións sintetizadas dos grupos ou membros da Corporación que interviñesen nas deliberacións e incidencias destas. Cando un membro da Corporación desexe que a súa intervención conste na acta coa extensión ou precisión que considere de interese, manifestarao no momento de iniciar a exposición, e, concluída a sesión, entregaralle ao secretario/a unha copia dela para que sexa recollida na acta. No caso contrario, o secretario/a non ten a obriga de recoller literalmente as manifestacións efectuadas no transcurso da sesión, senón, como se fixo constar anteriormente, dunha forma sintetizada. h) Votacións que se verifiquen e no caso das nominais o sentido no que cada membro emita o seu voto. Nas votacións ordinarias farase constar o número dos votos afirmativos, dos negativos e das abstencións. Farase constar nominalmente o sentido do voto cando así o pedisen os interesados. i) Parte dispositiva dos acordos que se adopten. l) Cantos incidentes se produzan durante o acto e fosen dignos de se reseñar a xuízo do secretario/a. m) Hora na que o Alcalde levante a sesión.2.- De non se realizar a sesión por falta de asistentes, ou por outro motivo, o secretario/a suplirá a acta cunha dilixencia autorizada coa súa sinatura, na que consigne a causa e mais os nomes dos concorrentes e dos que escusasen a súa asistencia.3.- As sesións dos Plenos serán gravadas en cintas e permanecerán na Secretaría ata que sexa aprobada a acta da sesión correspondente. Durante este tempo poderán ser escoitadas por calquera membro da Corporación, logo da solicitude ao secretario/a. A responsabilidade da custodia das cintas rematará unha vez aprobadas as actas das sesións gravadas. Non obstante, as cintas serán arquivadas no Arquivo Municipal durante un ano, contado desde a gravación.1.- As actas redactaranse en galego.2.- A acta, unha vez aprobada polo Pleno, transcribirase no Libro de Actas autorizándoa coas sinaturas do Alcalde e do secretario/a.3.- Os libros de actas estarán compostos de follas móbiles empregando o papel selado e numerado pola Xunta de Galicia. Estas normas aplicaranse para o libro de actas do Pleno, Xunta de Goberno Local e Resolucións da Alcaldía.1.- A Xunta de Goberno Local realizará sesión constitutiva, a convocatoria do Alcalde, dentro dos dez días seguintes a aquel no que este designase os membros que a integran.2.- A Xunta de Goberno, para exercer as súas competencias resolutorias, realizará sesións ordinarias coa periodicidade determinada polo Pleno da Corporación, tal e como se establece no artigo 42. a) do presente Regulamento e, como mínimo, cada 15 días. Correspóndelle ao Alcalde fixar, mediante a correspondente Resolución, o día e hora no que se debe realizar a sesión ordinaria.3.- As sesións extraordinarias e mais as urxentes terán lugar cando, con tal carácter, sexan convocadas polo Alcalde.4.- O Alcalde poderá en calquera momento reunir á Xunta de Goberno Local cando considere necesario coñecer o seu parecer ou pedir a súa asistencia con anterioridade a ditar Resolucións no exercicio das atribucións que lle corresponden.5.- Malia o anterior, as sesións da Xunta de Goberno Local poderán ter carácter mixto, é dicir, poderán ser resolutivas e deliberantes ou de asistencia. Para tal efecto, o Alcalde poderá introducir como derradeiro punto da orde do día, nas sesións ordinarias, o de “ditames da Xunta de Goberno Local”. 6.- As sesións celebraranse no Salón de Sesións da Casa do Concello, agás os supostos de forza maior nos que, a través da convocatoria ou dunha Resolución do Alcalde ditada previamente e notificada a todos os membros da Xunta de Goberno Local, poderase habilitar outro edificio ou local para tal efecto.1.- As sesións da Xunta de Goberno Local axustaranse ao establecido para o Pleno nos artigos anteriores, coas modificacións seguintes: a) Entre a convocatoria e a realización da sesión non poderán transcorrer menos de vinte e catro horas, agás no caso das sesións extraordinarias e urxentes nas que, antes de entrar a coñecer os asuntos incluídos na orde do día, deberá ser declarada a urxencia por acordo favorable da maioría dos membros. b) As sesións da Xunta de Goberno Local non son públicas, sen prexuízo da publicidade e comunicación ás Administracións Estatal e Autonómica dos acordos adoptados. Ademais, no prazo de dez días deberase enviar a todos os membros da Corporación copia da acta. Así mesmo, deberán publicarse na páxina web municipal e no taboleiro de anuncios un resumo das actas aprobadas. c) Para a válida constitución da Xunta de Goberno Local requírese a asistencia da maioría absoluta dos seus compoñentes. Se non existise quórum, constituirase en segunda convocatoria, unha hora despois da sinalada para a primeira, sendo suficiente a asistencia da terceira parte dos seus membros e, en todo caso, un número non inferior a tres. d) O Alcalde dirixe e ordena ao seu prudente arbitrio os debates no seo da Xunta de Goberno Local. e) Nos casos nos que a Xunta de Goberno Local exerza competencias delegadas polo Pleno, será preceptivo o ditame previo da Comisión Informativa correspondente, ademais de darlle conta ao Pleno tamén na primeira sesión que se realice, tal e como se establece no artigo 67 do presente Regulamento. f) As actas das sesións da Xunta de Goberno Local transcribiranse en libro distinto do das sesións do Pleno.2.- A Xunta de Goberno Local nas súas reunións deliberantes non poderá adoptar ningún acordo, formalizándose o resultado das deliberacións se é o caso, en forma de ditames nos termos do artigo 116. a) do presente Regulamento.3.- Tanto nas sesións como nas reunións da Xunta de Goberno Local, o Alcalde poderá requirir a presenza de membros da Corporación non pertencentes á Xunta de Goberno Local, ou de persoal ao servizo da entidade, co obxecto de emitir informe no relativo ao ámbito das súas actividades.4.-Cando a Xunta de Goberno Local exerza competencias delegadas polo Pleno ou que lle fosen asignadas polas leis, adoptará os seus acordos mediante votación formal, segundo as normas establecidas no presente Regulamento.1.- As Comisións Informativas Permanentes e de seguimento e control, realizarán sesións ordinarias coa periodicidade que acorde o Pleno no momento de constituílas tal e como se establece nos artigos 42. b) e 80 do presente Regulamento, nos días e horas que estableza o Alcalde, ou o seu respectivo presidente, os que poderán así mesmo, convocar sesións extraordinarias ou urxentes das mesmas. Teñen carácter de sesións extraordinarias das Comisións Informativas Permanentes, de seguimento e control, as que se convoquen simultaneamente coa convocatoria da sesión ordinaria do Pleno correspondente, tal e como se establece no artigo 98.3 do presente Regulamento. As Comisións Informativas ordinarias reuniranse cunha antelación de 24 horas, como mínimo, á correspondente sesión ordinaria do Pleno. De cada Comisión Informativa levantarase a correspondente acta. O Alcalde ou o presidente da Comisión estará obrigado a convocar sesión extraordinaria cando o solicite a cuarta parte, cando menos, dos membros da Comisión. Neste caso, o mesmo que no suposto das sesións ordinarias ou extraordinarias urxentes, polo que respecta á orde do día, aplicarase o disposto no artigo 99 do presente Regulamento. De non efectuarse a convocatoria da sesión extraordinaria solicitada, estarase ao previsto para o Pleno no artigo 95 do presente Regulamento.2.- As sesións realizaranse normalmente no salón de sesións da Casa do Concello, ou ben na dependencia dela que se sinale na convocatoria.3.- As convocatorias correspóndenlle ao Alcalde, agás no suposto de delegación da presidencia, de conformidade co artigo 81. a) do presente Regulamento, e deberanlles ser notificadas aos membros da Comisión cunha antelación de dous días hábiles, salvo as urxentes. En todo caso, acompañarase a orde do día.4.- Élles de aplicación ás Comisións Informativas Especiais o establecido na alínea 1, parágrafo 1, 5 e 6 respecto das convocatorias e as alíneas 2 e 3. Respecto ás Comisións Informativas e de seguimento da xestión do Alcalde, Xunta de Goberno Local e concelleiros que exerzan delegacións, e tendo en conta a devandita función de seguimento que lles foi atribuída polo artigo 20.1. c) da 7/1985, de 2 de abril, reguladora das bases do réxime local, e que igualmente se recolle no artigo 79.2. c) do presente Regulamento, na orde do día das sesións ordinarias, logo dos asuntos respecto dos que se deban emitir os correspondentes ditames, incluirase un punto de rogos e preguntas, sendo de aplicación o establecido para o efecto no artigo 116.1. f) e g) respecto ao Pleno. Tamén resulta de aplicación o establecido no artigo 127 respecto á comparecencia dos concelleiros delegados nas materias propias das Comisións Informativas Permanentes correspondentes.1.- A válida realización das sesións require a presenza da maioría absoluta dos compoñentes da Comisión, xa sexan titulares ou suplentes, na primeira convocatoria e un mínimo de tres membros na segunda convocatoria unha hora máis tarde. Se a representación é igualitaria, a que represente a maioría absoluta. Actuará como secretario/a das Comisións o que o sexa da Corporación, coa posibilidade que poida delegalo noutro funcionario/a. Da devandita delegación darase conta ao Pleno na primeira sesión que se realice. Non obstante, aínda que fose delegada a devandita función, deberá asistir o secretario/a, cando así o considere o Alcalde.2.- O presidente dirixe e ordena, ao seu prudente arbitrio, respectando os principios xerais que rexen os debates plenarios, os debates da Comisión.3.- Os ditames aprobaranse sempre por maioría simple dos presentes, decidindo os empates o presidente con voto de calidade.1.- Ningunha Comisión poderá deliberar sobre asuntos da competencia doutra, a non ser que se trate de problemas comúns, e neste caso poderá convocarse polo presidente da Corporación, por proposta dos das respectivas Comisións, unha sesión conxunta.2.- O ditame da Comisión poderá limitarse a mostrar a súa conformidade coa proposta que lle sexa sometida polos servizos administrativos competentes ou ben formular unha alternativa.3.- Os membros da Comisión que discorden do ditame aprobado por esta, poderán pedir que conste o seu voto en contra ou formular voto particular para a súa defensa ante o Pleno, tendo en conta o establecido no artigo 116. d) do presente Regulamento. Os ditames das Comisións Informativas teñen carácter preceptivo e non vinculante. Esta norma non é de aplicación no suposto de plenos extraordinarios urxentes e mocións presentadas fóra da orde do día, tal e como se establece no artigo 100.2 do presente Regulamento. Non obstante, nestes casos, do acordo adoptado deberase dar conta á Comisión Informativa na primeira sesión que se realice. Por proposta de calquera dos membros da Comisión Informativa, o asunto deberá ser incluído na orde do día do seguinte pleno co obxecto de que este delibere sobre a urxencia acordada, no exercicio das súas atribucións de control e fiscalización.1.- O presidente de cada Comisión poderá requirir a presenza, nas súas sesións, do persoal ou membros da Corporación para efectos informativos. Ás sesións da Comisión de Facenda asistirá, en todo caso, o funcionario responsable da Intervención.2.- De cada sesión das Comisións Informativas levantarase acta na que consten os extremos aos que se refiren as alíneas a), b), c), d), e), f), g), h), e m), do artigo 132.1 do presente Regulamento e á que se achegarán os ditames que fosen aprobados e mais os votos particulares que lles fosen formulados a aqueles.3.- As sesións non son públicas, non obstante, o Alcalde ou o presidente da comisión poderá convocar, para os efectos de escoitar o seu parecer ou recibir o seu informe respecto dun tema concreto, aos representantes das asociacións ou entidades ás que se refire o artigo 255 da Lei 5/97. Todo o previsto nos artigos 138, 139, 140 e 141 resulta igualmente de aplicación ás Comisións Informativas Especiais.1.- Como se fixo constar no artigo 82.3 do presente Regulamento, a Comisión Especial de Contas funcionará do mesmo xeito que as demais Comisións Informativas Permanentes.2.- De conformidade co establecido no artigo 212.3 da Lei 5/97, a Comisión Especial da Contas terá que se reunir antes do día 1 de xuño de cada ano, para emitir o informe preceptivo sobre as contas anuais do Concello. As contas e mais a documentación complementaria, estarán ao dispor dos membros da Comisión para examinalas e consultalas, como mínimo, quince días antes da reunión. En todo o non previsto neste capítulo, serán de aplicación as disposicións sobre o funcionamento do Pleno.1.- O Pleno da Corporación poderá acordar a súa constitución, coas formalidades, integración e obxecto que figuran nos artigos 87 a 92 do presente Regulamento.2.- Ambos os dous órganos complementarios configúranse: a) A Xunta de Coordinación como un órgano deliberante e de asistencia para coordinar e harmonizar as actuacións tanto dos concelleiros-delegados como das Comisións Informativas. b) A Xunta de Voceiros como órgano de consulta e de asistencia ao Alcalde. Respecto ao seu funcionamento, estarase ao establecido para as Comisións Informativas, tendo en conta que, como tales órganos deliberantes, nas súas reunións non se poderá adoptar acordo ningún, formalizándose o resultado das deliberacións, se é o caso, en forma de ditames con propostas de actuación, establecemento de directrices, pautas, ou aclarando cuestións de interese municipal co fin de acadar unha liña de actuación común. As reunións non son públicas, non obstante, tamén poderán asistir, se o Alcalde o considera pertinente, para os efectos de escoitar o seu parecer ou recibir o seu informe respecto dun tema concreto, os representantes das asociacións ou entidades ás que se refire o artigo 255 da Lei 5/97. A partir da aprobación definitiva do ROM, o Concello dará os pasos necesarios para a elaboración dun Regulamento de participación cidadá, que pasará a formar parte como anexo deste ROM. Quedan derrogadas cantas Disposicións, Actos ou Acordos de igual ou inferior rango que se opoñan, contradigan ou resulten incompatibles co establecido no presente Regulamento. No non previsto neste Regulamento, estarase ao previsto na Lei 7/85, do 2 de abril, reguladora das bases do réxime local, Lei 5/97, do 22 de xullo, da Administración Local de Galicia, e Real Decreto 2568/1986, de 28 de novembro, polo que se aproba o Regulamento de Organización, Funcionamento e Réxime Xurídico das Entidades Locais.” Contra o acordo de aprobación definitiva deste Regulamento poderán os interesados interpor directamente o recurso contencioso-administrativo, ante a Sala correspondente do Tribunal Superior de Xustiza de Galicia, no prazo de dous meses seguintes a partir do día seguinte a esta publicación. Ribeira, 30 de marzo de 2012 O Alcalde Manuel Ruiz Rivas